**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 20 Μαΐου 2021, ημέρα Πέμπτη και ώρα 16.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Εκλογή Δημοτικών και Περιφερειακών Αρχών».

Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, ο Αναπληρωτής Υπουργός Εσωτερικών, κ. Στυλιανός Πέτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου Άννα, Μελάς Ιωάννης, Μπούγας Ιωάννης, Κωτσός Γεώργιος, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών με τίτλο «Εκλογή Δημοτικών και Περιφερειακών Αρχών».

Για την οργάνωση της συζητήσεως μας, να πω ότι η πρόταση για τις επόμενες συνεδριάσεις είναι τη Δευτέρα 24 Μαΐου στις 12.00΄ να πραγματοποιηθεί η δεύτερη συνεδρίαση, η ακρόαση των εξωκοινοβουλευτικών φορέων. Την ίδια ημέρα, στις 15.00,΄ θα συζητήσουμε τα άρθρα και την Τετάρτη, 26 Μαΐου, δηλαδή με την παρέλευση δύο ημερών, όπως προβλέπεται από τον Κανονισμό, να πραγματοποιηθεί η τέταρτη συνεδρίαση δηλαδή, η β΄ ανάγνωση του νομοσχεδίου.

Συμφωνούμε;

**ΠΟΛΛΟΙ ΒΟΥΛΕΥΤΕΣ:** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το πότε θα εισαχθεί το νομοσχέδιο στην Ολομέλεια, θα το δούμε στη Διάσκεψη των Προέδρων.

Είναι σε θέση, οι Εισηγητές και οι Ειδικοί Αγορητές, να μας γνωστοποιήσουν τους φορείς, τους οποίους θεωρούν σκόπιμο να κληθούν;

Τον λόγο έχει ο Εισηγητής της Πλειοψηφίας, κ. Παναγής Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):**Ευχαριστώ, κύριε Πρόεδρε.

Εμείς προτείνουμε την Κεντρική Ένωση Δήμων Ελλάδος (ΚΕΔΕ) και την Ένωση Περιφερειών Ελλάδος (ΕΝΠΕ).

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε.

Τον λόγο έχει ο Εισηγητής της Μειοψηφίας, κ. Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Ναι, κύριε Πρόεδρε και εμείς συμφωνούμε στην ΚΕΔΕ, στην ΕΝΠΕ. Θα θέλαμε να έρθει η ΠΟΕ-ΟΤΑ και να έρθει και το Δίκτυο Τοπικών Κοινοτήτων γιατί τους αφορά, προφανώς. Και αν είναι δυνατόν, δηλαδή αν δεν έχουμε πολλούς φορείς, να προστεθεί και η ΠΕΔ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τι εννοείτε; Είναι 13 ο αριθμός των ΠΕΔ.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Το ξέρω, να δούμε, πόσοι φορείς τελικά θα προταθούν. Να μην είναι μόνο 4 ο αριθμός των φορέων, γι’ αυτό το λέω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μην έχετε άγχος. Εξ’ όσων είδα, θα ακούσετε τώρα να ακολουθούν από την κυρία Λιακούλη μια δεκάδα φορέων.

Παρακαλώ, κυρία Λιακούλη, έχετε τον λόγο. Μαρτύρησα διότι, έλαβα και εγγράφως όπως θα το ζητήσω από όλους τις προτάσεις σας ώστε διευκολυνθεί η επιλογή με βάση κυρίως γι’ αυτές που υπάρχει σύμπτωση απόψεων.

Τον λόγο έχει η Ειδική Αγορήτρια του Κινήματος Αλλαγής, κυρία Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Ευχαριστώ, κύριε Πρόεδρε. Έχουν αναφερθεί οι συνάδελφοι. Συμφωνούμε και εμείς, με την Ένωση Περιφερειών Ελλάδας, ΚΕΔΕ και ΠΟΕ-ΟΤΑ, όπως επίσης και το Δίκτυο Κοινοτήτων Ελλάδας, το πολύ δραστήριο Δίκτυο της Ένωσης Κοινοτήτων Νομού Λάρισας. Εμείς, παρακαλούμε, κύριε Πρόεδρε, να γίνει δεκτό, γιατί είναι νεοιδρυθέν και με πολλούς νέους ανθρώπους, νομίζω ότι αξίζει τον κόπο και οι Υπουργοί μας να τους ακούσουν.

Έχουμε, επίσης, ΠΟΕ-ΟΤΑ, ΦΟΔΣΑ (Φορέας Διαχείρισης Στερεών Αποβλήτων), Οικονομική και Κοινωνική Επιτροπή Ελλάδας (ΟΚΕ) και Δίκτυο των Προέδρων των Κοινοτήτων Δήμου Εορδαίας. Επίσης, έχουμε εκεί νέους Προέδρους και θα ήθελα να κληθούν.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Ευχαριστώ, κυρία Λιακούλη. Πράγματι και εγώ είχα μια τηλεδιάσκεψη. Γνωρίζω ότι είχατε και εσείς με το Δίκτυο Κοινοτήτων Λάρισας που είναι νέα και δραστήρια παιδιά.

Τον λόγο έχει ο Ειδικός Αγορητής του Κομμουνιστικού Κόμματος Ελλάδος, κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ(Ειδικός Αγορητής του Κ.Κ.Ε.):** Εμείς, κύριε Πρόεδρε, προτείνουμε το Δίκτυο Κοινοτήτων, όπως είπαν οι προηγούμενοι.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Αντώνιος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης -ΚΥΡΙΑΚΟΣ ΒΕΛΟΠΟΥΛΟΣ):** Την ΚΕΔΕ, το Εθνικό Κέντρο Δημόσιας Διοίκησης και Αυτοδιοίκησης, την ΠΟΕ-ΟΤΑ και το Δικηγορικό Σύλλογο Αθηνών.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε και ολοκληρώνουμε με την πρόταση της Ειδικής Αγορήτριας του ΜέΡΑ25, κυρίας Φωτεινής Μπακαδήμα.

Τον λόγο έχει η Ειδική Αγορήτρια του ΜέΡΑ25, κυρία Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Πρόεδρε, συμφωνούμε με τους φορείς που έχουν προτείνει οι συνάδελφοι.

Θα ήθελα να προσθέσω δύο εκπροσώπους των Κοινοτήτων Ελλάδας. Από τις ηπειρωτικές ημιαστικές περιοχές, την Πρόεδρο της Κοινότητας Μεσολογγίου και από τις νησιωτικές, τον Πρόεδρο της Κοινότητας Οίας Σαντορίνης.

Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κυρία Μπακαδήμα.

Να ενημερώσω ότι ο Υπουργός Εσωτερικών, κύριος Βορίδης, κάποια στιγμή, κατά τη διάρκεια της συνεδρίασης, θα πρέπει να αποχωρήσει γιατί θα πρέπει να μεταβεί στα Επτάνησα για τις εορταστικές εκδηλώσεις, για την ενσωμάτωση των Επτανήσων στον εθνικό κορμό, θα παρίσταται όμως, ο Αναπληρωτής Υπουργός, κ. Πέτσας, ο οποίος θα καταγράψει όλες τις παρατηρήσεις και θα τοποθετηθεί κλείνοντας την σημερινή συζήτηση, την επί της αρχής.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):**Κύριε Πρόεδρε, προφανώς, επειδή προτάθηκαν αρκετοί φορείς, εμείς αποσύρουμε την πρόταση για τις ΠΕΔ, δεν υπάρχει πρόβλημα.

**ΜΑΞΙΜΟΣ ΧΑΡΑΚΟΠΟΥΛΟΣ (Προέδρος της Επιτροπής)**: Κυρίες και κύριοι συνάδελφοι, πριν δώσω τον λόγο στον αναπληρωτή υπουργό ο οποίος θέλει να κάνει γνωστές κάποιες νομοτεχνικές βελτιώσεις στην Επιτροπή και στους εισηγητές και ειδικούς αγορητές των κομμάτων, για να αναπτύξουν τις επί της αρχής εισηγήσεις τους στο νομοσχέδιο του Υπουργείου Εσωτερικών «Εκλογή δημοτικών και περιφερειακών αρχών», επιτρέψτε μου να επισημάνω ότι η λειτουργία της αυτοδιοίκησης πρώτου και δευτέρου βαθμού είναι καθοριστική για την ορθή λειτουργία της δημοκρατίας.

Η αυτοδιοίκηση, όπως έχει ειπωθεί, είναι πυλώνας της Δημοκρατίας. Η αποκέντρωση των εξουσιών, η συμμετοχή των τοπικών κοινωνιών στις αποφάσεις για τα ιδιαίτερα θέματα που τους αφορούν, η ορθή και προς όφελος των κατοίκων των αυτοδιοικητικών οντοτήτων κατανομή των πόρων, η ύπαρξη ενδιάμεσων βαθμίδων που παρεμβάλλονται μεταξύ της κοινωνίας και της κεντρικής εξουσίας, ώστε να καθίσταται ευκολότερη η προώθηση προς τα άνω των κοινωνικών αιτημάτων, είναι ζωτικά στοιχεία ενός σύγχρονου δημοκρατικού πολιτεύματος. Η σημασία της αυτοδιοίκησης καθίσταται ακόμη ουσιαστικότερη, αν συνυπολογίσουμε και το γεγονός πως, εκτός της κεντρικής κρατικής εξουσίας, υφίστανται πλέον και τα όργανα της Ευρωπαϊκής Ένωσης.

Λαμβάνοντας αφορμή από την ιστορική επέτειο των 200 ετών από την μεγάλη Ελληνική Επανάσταση του 1821, θα ήθελα να επισημάνω ότι όπως έχουν διαπιστώσει οι περισσότεροι ιστορικοί της προεπαναστατικής περιόδου, ο ελληνισμός οφείλει τη διατήρηση της ταυτότητάς του, εκτός της Ορθοδοξίας και των παραδόσεών του, και στο κοινοτικό σύστημα. Αυτούς τους πυρήνες της αυτοδιοίκησης τους εντοπίζουμε να λειτουργούν για αιώνες με διάφορες μορφές, τόσο στην ηπειρωτική όσο και στη νησιωτική Ελλάδα και, προφανώς, έχουν ρίζες σε ακόμη παλαιότερες διαδικασίες οργάνωσης. Η κοινοτική οργάνωση επιβίωσε με διαφορετικό τρόπο και κατά τη διάρκεια της ύπαρξης του Νεοελληνικού Κράτους, συμβάλλοντας, στο μέτρο του δυνατού, στην επίλυση των προβλημάτων των τοπικών κοινωνιών.

Εδώ και δεκαετίες, βεβαίως, οι ραγδαίες αλλαγές που έχουν λάβει χώρα σε επίπεδο κοινωνίας, οικονομίας και τεχνολογικών δυνατοτήτων, επέβαλαν τη δημιουργία ευρύτερων αυτοδιοικητικών οντοτήτων. Μέσω αυτών γίνεται δυνατή η προώθηση μεγάλων παρεμβάσεων με διευρυμένη χρηματοδότηση, η οποία προέρχεται σε μεγάλο βαθμό από κοινοτικά κονδύλια. Η επιτυχία της αυτοδιοίκησης στη δημιουργία σύγχρονων υποδομών στην περιφέρεια, θα έχει θετικές επιπτώσεις στην αναζωογόνηση της ελληνικής επαρχίας, που, δυστυχώς, συνεχίζει να πλήττεται από τη δημογραφική συρρίκνωση.

Σε κάθε περίπτωση, όμως, για να μπορέσουν να επιτελέσουν το έργο τους οι δημοτικές και περιφερειακές αρχές, πρέπει να έχουν τη δυνατότητα να λαμβάνουν αποφάσεις βάσει των προτιμήσεων της πλειοψηφίας των πολιτών. Πέραν, λοιπόν, του βασικού ερωτήματος αν το εκλογικό σύστημα πρέπει να δίνει δυνατότητα διακυβέρνησης του δήμου ή απλά απόλυτη αναλογική καταγραφή σε έδρες των εκλογικών ποσοστών, επί του οποίου, προφανώς, υπάρχουν διαφορετικές πολιτικές προσεγγίσεις, εκείνο που, σε κάθε περίπτωση, απασχολεί τους πολίτες είναι η αντιμετώπιση των προβλημάτων της καθημερινότητας. Όπως έχω και ο ίδιος διαπιστώσει, μιλώντας με αυτοδιοικητικούς παράγοντες στη Λάρισα, αλλά και ευρύτερα στη Θεσσαλία και όχι μόνον, το ζητούμενο είναι να καταστεί πιο λειτουργική η αυτοδιοίκηση.

Θέλω, λοιπόν, να πιστεύω ότι στην συζήτηση που θα ακολουθήσει θα εισακουστούν, κύριε Υπουργέ, και δημιουργικές προτάσεις για τις κοινότητες και την αναβάθμισή τους, όπου λογικό είναι τον πρώτο λόγο για τη διοίκηση κάθε χωριού να έχουν οι πολίτες της κοινότητας. Θα δώσω τον λόγο στον Αναπληρωτή Υπουργό για τη νομοτεχνική βελτίωση που θέλει και θα προχωρήσω μετά στις εισηγήσεις.

Ο Αναπληρωτής Υπουργός Εσωτερικών, κύριος Πέτσας, έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών)**: Ευχαριστώ, κύριε Πρόεδρε. Τρεις νομοτεχνικές βελτιώσεις επί του άρθρου 26, κατανομή των εδρών του δημοτικού συμβουλίου και αφορά αντίστοιχους αριθμούς. Συγκεκριμένα, στην περίπτωση ε΄ της παραγράφου 2, του άρθρου 26, η φράση «δεκαοκτώ» αντικαθίσταται από τη φράση «δεκαεπτά» και η φράση «έντεκα» αντικαθίσταται από τη φράση «δώδεκα». Στην περίπτωση ζ΄ της παραγράφου 2 του ιδίου άρθρου, η φράση «είκοσι τέσσερις» αντικαθίσταται από τη φράση «είκοσι τρεις» και στην περίπτωση β΄ της παραγράφου 2 του άρθρου 26, η φράση «δεκαοκτώ» αντικαθίσταται από τη φράση «δεκαεπτά». Σας ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Σας ευχαριστούμε, κύριε Υπουργέ. Θα παρακαλούσα να κατατεθούν στα πρακτικά οι νομοτεχνικές βελτιώσεις.

Να ενημερώσω επίσης την Eπιτροπή όπως μόλις με ενημέρωσε ο Ειδικός Γραμματέας ο κύριος Μπαγιώκος, με απόφαση της Διάσκεψης των Προέδρων το νομοσχέδιο που σήμερα ξεκινά η επεξεργασία του στην Επιτροπή μας, θα εισαχθεί στην Ολομέλεια την τρίτη 1η Ιουνίου και αν χρειαστεί θα υπάρξει και δεύτερη συνεδρίαση στις 2 Ιουνίου την Τετάρτη. Θα εξαρτηθεί λοιπόν, από το ενδιαφέρον των συναδέλφων Βουλευτών που θα αιτηθούν το λόγο

Τον λόγο έχει ο κύριος Καππάτος.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Κύριοι Υπουργοί, κύριε και κύριοι συνάδελφοι, το σχέδιο νόμου του Υπουργείου Εσωτερικών με τίτλο «εκλογή δημοτικών και περιφερειακών αρχών», έρχεται προς επεξεργασία συζήτηση και ψήφιση στη Βουλή των Ελλήνων ως αποτέλεσμα των σοβαρών προβλημάτων, που η εφαρμογή του νόμου 4555/2018 επέφερε. Προβλημάτων καταρχάς θεσμικών άπτεται η εφαρμογή της λεγόμενης απλής αναλογικής στην κατανομή των εδρών του δημοτικού και περιφερειακού συμβουλίου, δημιούργησε περισσότερα εμπόδια στην τοπική διακυβέρνηση από εκείνα που υποτίθεται θα επίλυε, προβλημάτων ακόμη διαχειριστικών.

Η εφαρμογή του μοντέλου αυτού στην πλειοψηφία των δήμων και περιφερειών της χώρας στέρησε σε μεγάλο βαθμό την δυνατότητα αποτελεσματικής διοίκησης και τέλος προβλημάτων βαθιά πολιτικών, με τα ανωτέρω εμπόδια να στερούν από τους εκλεγμένους δημάρχους και περιφερειάρχες την δυνατότητα άσκησης της πολιτικής για την οποία ψηφίστηκαν από το εκλογικό σώμα.

Ποιό είναι επομένως, πρακτικά το πρόβλημα για το οποίο νομοθετούμε. Είναι κυρίως αλλά όχι και αποκλειστικά η δυσαρμονία μεταξύ της βούλησης του εκλογικού σώματος και της σύνθεσης των οργάνων της τοπικής αυτοδιοίκησης. Μια δυσαρμονία την οποία το προηγούμενο νομοθετικό πλαίσιο δυστυχώς, επέτρεψε. Στο θεσμικό αυτό πρόβλημα απαντούμε συγκεκριμένα και συντεταγμένα με ένα σχέδιο νόμου που φιλοδοξεί να λύσει τα χέρια των εκλεγμένων τοπικών διοικήσεων να εφαρμόσουν το πρόγραμμά τους. Να επιτρέψει στις παρατάξεις που οι πολίτες έθεσαν στην αντιπολίτευση να ασκήσουν απρόσκοπτα τον έλεγχο της εξουσίας και την παροχή της δυνατότητας οι δημοτικές παρατάξεις να εκφράσουν τα εναλλακτικά πολιτικά τους προγράμματα και να κριθούν γι’ αυτά από τους πολίτες.

Ένα σχέδιο με το οποίο δεν ανακαλύπτουμε φυσικά τον τροχό. Αντιθέτως, παρακολουθούμε τα προβλήματα της απλής αναλογικής που ο ΣΥΡΙΖΑ εισήγαγε στις τελευταίες αυτοδιοικητικές εκλογές και επαναφέρουμε τη λογική κατανομής των εδρών του που ίσχυε πριν το 2019. Με τον τρόπο αυτόν ευνοείται η συνεπής υλοποίηση του προγραμματικού λόγου των εκλεγέντων δημάρχων και περιφερειαρχών και επανέρχεται η δημοκρατική ισορροπία μεταξύ των δημοτικών και περιφερειακών αρχών και της πλειοψηφίας των αντίστοιχων συμβουλίων.

Προκειμένου, όμως, να κατανοήσουμε την σημασία και τα ποιοτικά χαρακτηριστικά της νομοθετικής μας πρωτοβουλίας είναι χρήσιμο να προσδιορίσουμε το πλαίσιο εντός του οποίου η εκλογή δημοτικών και περιφερειακών αρχών συζητείται ως σχέδιο νόμου.

Πολιτικά, ο χρόνος που συζητούμε χαρακτηρίζεται και όχι άδικα ουδέτερος, η ασφάλεια της χρονικής απόστασης από τις επερχόμενες αυτοδιοικητικές εκλογές αλλά και η εμπειρία της εφαρμογής της απλής αναλογικής μέχρι σήμερα, διαμορφώνουν ένα πολιτικό πεδίο ουδετερότητας που μας επιτρέπει την επεξεργασία του παρόντος σχεδίου νόμου.

Αλλά και ιστορικά, έχει αποδειχθεί ότι η αποτελεσματικότερη λειτουργία των οργανισμών τοπικής αυτοδιοίκησης, καθίσταται εφικτή όταν η λήψη των αποφάσεων και ο συγκροτημένος έλεγχος επί αυτών των αποφάσεων, συντελούνται υπό συνθήκες θεσμικής ομαλότητας. Οδηγούμαστε με αυτή την συλλογιστική στο κεντρικό επιχείρημα της νομοθετικής μας παρέμβασης. Πρόκειται για την κυβερνησιμότητα των δήμων και των περιφερειών της χώρας μας την δυνατότητα δηλαδή, οι εκλεγμένες δημοτικές και περιφερειακές αρχές να λαμβάνουν αποφάσεις. Αποφάσεις στο πλαίσιο των δημοτικών και περιφερειακών συμβουλίων που να τους επιτρέπεται ακολούθως να τις μετατρέπουν σε εφαρμοσμένη πολιτική στην τοπική αυτοδιοίκηση.

Μια πολιτική ο χαρακτήρας της οποίας την καθιστά εύκολα αντιληπτή από τους δημότες οι οποίοι και κρίνουν τους εκλεγμένους από τα πεπραγμένα τους.

Τι ανέδειξε επομένως, η μέχρι τώρα πορεία της αυτοδιοίκησης στο πλαίσιο της απλής αναλογικής; Ανέδειξε την τεράστια δυσκολία της συντριπτικής πλειοψηφίας δημάρχων και περιφερειαρχών να λειτουργήσουν αποτελεσματικά και υπέρ των δημοτών τους μέσα σε αυτό το καθεστώς. Ανέδειξε τις δυσλειτουργίες του εν λόγω μηχανισμού σχετικά με το αίτημα της καθημερινής παραγωγής δημοτικού, περιφερειακού και διοικητικού αποτελέσματος.

Τέλος, εκείνο που συστηματικά παρουσιάζαμε ως κίνδυνο στην επιχειρούμενη από το ΣΥΡΙΖΑ εισαγωγή της απλής αναλογικής την ακυβερνησία στους δήμους και τις περιφέρειες, την καθυστέρηση στη λήψη των αποφάσεων και την απουσία σε πολλές περιπτώσεις μιας επαρκούς, συγκροτημένης και σταθερής αντιπολιτευτικής λειτουργίας.

Τι επιχειρούμε πρακτικά στο παρόν σχέδιο νόμου;

Πρώτα και κύρια τη θέσπιση ενός πλήρους συστηματικού και ευκρινούς νομικού πλαισίου για την Τοπική Αυτοδιοίκηση, την αποτελεσματική ρύθμιση θεμάτων που σχετίζονται με την υποβολή υποψηφιότητας, την ψηφοφορία και την ανάδειξη αρχών κατά την διεξαγωγή εκλογών δημοτικών και περιφερειακών αρχών, την επαναφορά και διασφάλιση της κυβερνησιμότητας στους δήμους και τις περιφέρειες της χώρας, την κατάργηση πρακτικά της λεγόμενης απλής αναλογικής που εφάρμοσε ο ΣΥΡΙΖΑ και η οποία είχε καταστροφικές συνέπειες στην ομαλή λειτουργία τους και τέλος, την αποκατάσταση της εύρυθμης λειτουργίας των οργανισμών τοπικής αυτοδιοίκησης και την εκπλήρωση της αποστολής τους προς όφελος των τοπικών κοινωνιών.

Το σχέδιο νόμου, κυρίες και κύριοι συνάδελφοι, αποτελεί προϊόν εκτενούς διαλόγου με τους θεσμικούς εκπροσώπους της αυτοδιοίκησης πρώτου και δεύτερου βαθμού.

Κατά την επεξεργασία του ελήφθησαν υπόψη σχόλια και παρατηρήσεις που υποβλήθηκαν από φορείς στο πλαίσιο της δημόσιας διαβούλευσης. Κατόπιν αυτής της διαδρομής έχουμε σήμερα την ευκαιρία να συζητήσουμε βασικές αλλαγές που προωθούνται και συνοψίζονται στα εξής. Επανέρχεται η θητεία πενταετούς διάρκειας.

Οι δήμαρχοι και οι περιφερειάρχες που θα αναδειχθούν από τις εκλογές του Οκτωβρίου του 2023 θα έχουν έναν πλήρη κύκλο πενταετούς θητείας που εκκινεί την 1η Ιανουαρίου 2024.

Το όριο εκλογής από τον πρώτο γύρο προσαρμόζεται σε ποσοστό 43% σε μία ψήφο. Τίθεται όριο 3% για το δικαίωμα εκλογής δημοτικού ή περιφερειακού συμβούλου. Το όριο αυτό είναι τόσο ανεξάρτητο από τον αριθμό των μελών του οικείου συμβουλίου όσο και ευθυγραμμισμένο με το ισχύον όριο στις εθνικές εκλογές.

Εξασφαλίζεται η εκλογή των 3/5 των μελών του συμβουλίου στο νικητή των εκλογών.

Προβλέπεται η εκλογή συμβουλίων ή προέδρων δημοτικών κοινοτήτων σε όλη την επικράτεια χωρίς εξαίρεση. Πρόκειται για ρύθμιση που ανταποκρίνεται σε σχετικά αιτήματα των τοπικών κοινωνιών.

Ειδικότερα, για τις κοινότητες με πληθυσμό μέχρι και 300 κατοίκους κάθε συνδυασμός μπορεί να έχει παραπάνω από έναν υποψήφιο πρόεδρο. Πρόεδρος σε αυτήν την περίπτωση εκλέγεται ο πρώτος σε σταυρούς ανεξαρτήτως συνδυασμού από τον πρώτο γύρο.

Η υποβολή των υποψηφιοτήτων γίνεται μόνο μέσω συνδυασμών και με δήλωση που υποβάλλεται στην ηλεκτρονική πύλη gov.gr κατ΄ επιλογήν του υποψηφίου με το πατρώνυμο ή το μητρώνυμό του.

Τίθεται καταληκτική ημερομηνία η 31η Αυγούστου του έτους των εκλογών για την κατάρτιση και δήλωση των συνδυασμών, η 10η Σεπτεμβρίου για την ανακήρυξη αυτών από το αρμόδιο δικαστήριο, ώστε να υπάρχει πλήρης έλεγχος των εκλογικών δαπανών και οι υποψήφιοι να είναι εγκαίρως γνωστοί στο εκλογικό σώμα, ενώ ο αριθμός των μελών των δημοτικών και περιφερειακών συμβουλίων καθώς και των συμβουλίων δημοτικών κοινοτήτων καθορίζεται με βάση συγκεκριμένες πληθυσμιακές κλίμακες.

Προβλέπεται λελογισμένη μείωση του αριθμού των μελών τους με στόχο τον εξορθολογισμό χωρίς να δημιουργείται πρόβλημα στην ομαλή λειτουργία των ΟΤΑ.

Εξορθολογίζεται και συστηματοποιείται το πλαίσιο κωλυμάτων εκλογιμότητας και ασυμβιβάστων λαμβανομένων υπόψη και παρατηρήσεων που διατυπώθηκαν στο πλαίσιο της δημόσιας διαβούλευσης.

Επαναδιατυπώνονται με σαφήνεια και πληρότητα δικονομικές διατάξεις που αφορούν στην εκδίκαση διαφορών που σχετίζονται με τις εκλογές Ο.Τ.Α..

Για τη διεξαγωγή των εκλογών δημοτικών και περιφερειακών αρχών λαμβάνεται υπόψη ο μόνιμος πληθυσμός, όπως αποτυπώνεται στα αποτελέσματα της τελευταίας απογραφής.

Τέλος, σύμφωνα με τα μέχρι σήμερα ισχύοντα ο εκλεγμένος περιφερειάρχης κατά την διάρκεια της θητείας του τελεί σε αναστολή της επαγγελματικής του δραστηριότητας.

Κυρίες και κύριοι συνάδελφοι, ξεκινούμε σήμερα την επεξεργασία ενός σχεδίου νόμου για το οποίο θα έχουμε την ευκαιρία να αναπτύξουμε τις προτάσεις μας στις συνεδριάσεις που θα ακολουθήσουν, στην ακρόαση των φορέων, στην κατ’ άρθρον συζήτηση αλλά και στην Ολομέλεια. Η εκλογή των δημοτικών και περιφερειακών αρχών θα τεθεί προς συζήτηση, ώστε να καταλήξουμε στο τελικό κείμενο επί του οποίου θα ψηφίσουμε.

Μπορούμε, όμως, σήμερα, να συμφωνήσουμε, θεωρώ στα βασικά, στην ανάγκη ένας δήμος και μια περιφέρεια να διεκδικηθούν δημοκρατικά και αποτελεσματικά σε ευθυγράμμιση με την λαϊκή εντολή την οποία οι τοπικοί άρχοντες έχουν λάβει και την ευθύνη μας ως νομοθετών να διαφυλάξουμε την σταθερότητα στην λήψη των αποφάσεων στα συμβούλια. Εκείνη με τη σειρά της θα εγγυηθεί την απρόσκοπτη υλοποίηση των πολιτικών σε τοπικό επίπεδο.

Οι Οργανισμοί Τοπικής Αυτοδιοίκησης ως κατά το Σύνταγμα «αποκεντρωμένοι φορείς διοίκησης των δημοσίων υποθέσεων» δεν μπορεί, αλλά και δεν πρέπει να αποτελέσουν αντικείμενο μικροπολιτικής διαφθοράς της κεντρικής πολιτικής και της νομοθετικής εξουσίας.

Αποτελεί αντιθέτως, δική μας αρμοδιότητα και υποχρέωση να διαμορφώσουμε κανόνες και εγγυήσεις οι οποίες επιτρέπουν την λήψη αποφάσεων και την υγιή λειτουργία των δήμων και των περιφερειών μας.

Είναι τελικά, πράγματι, ζήτημα αναλογικότητας. Μιας αναλογικότητας, που αφορά στην δική μας εξουσία να καθορίζουμε τα όρια εξουσίας των εκλεγμένων σε τοπικό επίπεδο.

Επομένως, έχουμε ακόμη έναν λόγο να διασφαλίσουμε ότι οι δήμοι μας θα λειτουργήσουν, θα αποφασίσουν και θα πράξουν τα όσα δημοκρατικά συμφωνούνται από τα αντίστοιχα συμβούλια, χωρίς ο νομοθέτης να εγείρει αδικαιολογήτως εμπόδια.

Το παρόν σχέδιο νόμου συμφωνούμε πως συμπεριλαμβάνει μια σειρά χαρακτηριστικών προς την σωστή θεσμικά κατεύθυνση. Διορθώνει τα αδιέξοδα της εμπνεύσεως ΣΥ.ΡΙΖ.Α. απλής αναλογικής στην τοπική αυτοδιοίκηση.

Υλοποιεί μια κομβική, προγραμματική θέση της παράταξής μας, που προεκλογικά είχαμε αναδείξει και μετεκλογικά νομοθετούμε. Συγκεντρώνει ιδιαίτερο ενδιαφέρον στη δημόσια διαβούλευση που προηγήθηκε από την οποία μεταγγίζουμε σημαντικές διατάξεις στο σχέδιο νόμου.

Τέλος, καταδεικνύει το γεγονός πως η ψήφισή του θα αναδιαμορφώσει το τοπίο της Τοπικής Αυτοδιοίκησης από τις επερχόμενες δημοτικές και περιφερειακές εκλογές.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε, κύριε Καππάτο.

Τον λόγο έχει ο κ. Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Πρόεδρε, κύριοι Υπουργοί, κυρίες και κύριοι συνάδελφοι η αλήθεια είναι ότι σήμερα, δεν έχουμε παράπονο, δεν μας αιφνιδιάζει το σημερινό νομοσχέδιο και το είχατε προαναγγείλει και χρόνο είχαμε να δούμε διάφορα ζητήματα του νομοσχεδίου. Από ό,τι άκουσα θα καθυστερήσει η συζήτηση στην Ολομέλεια οπότε, έχουμε και χρόνο να επεξεργαστούμε και τα επιμέρους.

Σίγουρα δεν μας εκπλήσσει και δεν μας αιφνιδιάζει και το γεγονός διότι, ήταν δεδομένο για εμάς πως η Κυβέρνηση της Νέας Δημοκρατίας μπορεί να αλλάζει ηγεσίες, μπορεί να αλλάζει απόψεις για διάφορα θέματα αλλά, στον κρίσιμο τομέα της τοπικής αυτοδιοίκησης το DNA παραμένει ίδιο και βαθιά ριζωμένες οι ιδεολογίες της.

Προς επιβεβαίωση αυτού του συλλογισμού, σημειώστε πως όποτε η Νέα Δημοκρατία ήταν στην εξουσία και τα προηγούμενα χρόνια, ποτέ δεν κατέθεσε ένα νομοσχέδιο στο οποίο πραγματικά θα παρέμβαινε στη θεσμική αναβάθμιση του ρόλου και του έργου της τοπικής αυτοδιοίκησης. Αντιθέτως, όλες οι νομοθετικές πρωτοβουλίες, όπως και σήμερα, είχαν στόχο την αλλαγή του εκλογικού νόμου προς όφελος φυσικά και ημετέρων.

Για να προλάβω κάποιους που πιθανόν να πουν ότι και εμείς αλλάξαμε ως κυβέρνηση, προχωρήσαμε στην αλλαγή του εκλογικού συστήματος, εισάγοντας την απλή αναλογική θα τους θυμίζω πως αυτή η πρωτοβουλία ήταν μόνον ένα μέρος της τεράστιας θεσμικής αλλαγής που προσπαθήσαμε να εφαρμόσουμε.

Προφανώς, γι’ αυτόν τον λόγο μάλιστα, το νομοσχέδιο το οποίο φέραμε ήταν θυμίζω, ο «ΚΛΕΙΣΘΕΝΗΣ Ι» δεν ήταν επειδή θέλαμε να βάζουμε αριθμούς δίπλα στην ονομασία. Ήταν επειδή, ακριβώς, αμέσως μετά την έξοδο από τα μνημόνια και το είχε προαναγγείλει ο τότε Υπουργός κύριος Σκουρλέτης, θα προχωρούσαμε και στις θεσμικές παρεμβάσεις, τις οποίες θεωρούμε απαραίτητες για την πραγματική αλλαγή του κράτους γενικότερα και όχι μόνο τις της αυτοδιοίκησης.

Συνεπώς, η σημερινή νομοθετική παρέμβαση της Νέας Δημοκρατίας σε σχέση με τον ΚΛΕΙΣΘΕΝΗ είναι εκτός πεδίου σύγκρισης και δυστυχώς, για ακόμα μια φορά η Νέα Δημοκρατία επιχειρεί, εν τοις πράγμασι, την υποβάθμιση του ρόλου και τις δυνατότητες παρέμβασης της τοπικής αυτοδιοίκησης, μέσα από την ουσιαστική αλλοίωση της δημοκρατικής απόφασης των τοπικών κοινωνιών.

Κυρίες και κύριοι συνάδελφοι, η Νέα Δημοκρατία, διαμέσου των αρμόδιων υπουργών αλλά και των προηγούμενων για να είμαστε ειλικρινείς διότι, υποτίθεται είναι μία νομοθετική πρωτοβουλία η οποία ξεκίνησε από την προηγούμενη διοίκηση του Υπουργείου και παρά «τα παχιά λόγια» που είχαν ειπωθεί από την ανάληψη της Κυβέρνησης τον Ιούλιο του 2019 ότι θα προχωρήσει σε επιτροπές για την θεσμική αλλαγή ότι θα έρθει θεσμική αλλαγή, είχαμε και τις εκθέσεις οι οποίες δυστυχώς και τις επιτροπές οι οποίες δυστυχώς, με αφορμή την πανδημία, σταμάτησαν να λειτουργούν και τα πορίσματα έμειναν μόνο από τους επικεφαλής των διαφόρων επιτροπών.

Παρά το γεγονός ότι ακούσαμε μεγαλοστομίες δυστυχώς, για άλλη μια φορά, βλέπουμε τα ίδια και τα ίδια, μια γνωστή δυσανεξία στις δημοκρατικές διαδικασίες και στον προγραμματικό πολιτικό διάλογο, στις αναγκαίες συγκλίσεις, οι οποίες, προφανώς και πρέπει να υπάρξουν, ιδίως στο τοπικό επίπεδο. Όλες οι βασικές αλλαγές που περιλαμβάνονται στο παρόν σχέδιο νόμου, στο όνομα της κυβερνησιμότητας, γίνονται για έναν αποκλειστικό λόγο, για την εξυπηρέτηση των «γαλάζιων» δημάρχων, των «γαλάζιων» παιδιών και στην πραγματικότητα, στο πώς θα εξυπηρετηθούν αυτή τη φορά η πλειοψηφία των δημάρχων, των «γαλάζιων» δημάρχων.

Δηλαδή, πώς θα εξυπηρετηθούν και θα μπορέσουν να επανεκλεγούν στις αυτοδιοικητικές εκλογές του 2023 και ταυτόχρονα, γι’ αυτό τον λόγο γίνεται, πως θα δυσκολέψουν όλες οι συλλογικότητες και όλοι οι υπόλοιποι οι οποίοι δεν έχουν την δυνατότητα παρέμβασης που έχουν οι δημοτικές αρχές προφανώς, ούτε τους ίδιους πόρους ούτε τους ίδιους χρόνους, πώς θα μπορέσουμε να δημιουργήσουμε εμπόδια ακόμα και για να κατέλθουν στις εκλογές.

Επιτρέψτε μου σ’ αυτό το σημείο να επικαλεστώ τα λόγια ενός συναδέλφου ο οποίος μπορεί να ανήκει σε άλλο χώρο, στον χώρο του ΠΑΣΟΚ τότε, του Κινήματος Αλλαγής τώρα, αλλά, τον σέβομαι πάρα πολύ τον κύριο Καστανίδη ο οποίος το 2006 επειδή ανέτρεξα στα αρχεία και επειδή, είχε γίνει και τότε πολύ σημαντική συζήτηση για ένα ανάλογης φιλοσοφίας νομοθέτημα του κυρίου Παυλόπουλου, εδώ στην Βουλή, επεσήμανε πως «στο τοπικό πρόβλημα συνάδει και αναλογεί η προσπάθεια εξεύρεσης της μεγαλύτερης δυνατής συναίνεσης.

Στα μεγάλα θέματα της κεντρικής πολιτικής σκηνής δικαιολογούνται οι διαχωρισμοί, όμως, στο τοπικό πρόβλημα επειδή, ακριβώς είναι πολύ εγγύς η εξουσία του δήμου αξιώνει την μεγαλύτερη δυνατή συναίνεση και συμφωνία. Για την αποτελεσματικότερη άσκηση της διοίκησης, είναι πολύ σημαντική η τήρηση της αρχής της λεγόμενης εγγύτερης εξουσίας στον πολίτη. Το πρόβλημα λύνεται καλύτερα από το σύστημα εξουσίας που είναι εγγύτερο στον πολίτη».

Αυτό, πραγματικά, το συνυπογράφω και μπορώ να σας το διαβεβαιώσω και από την προσωπική μου εμπειρία. Για να εφαρμοστεί, όμως, η αρχή αυτή, θα πρέπει η αυτοδιοικητική Αρχή για να μπορέσει να πετύχει όλα αυτά, να έχει ισχυρή νομιμοποιητική βάση.

Κύριε Υπουργέ, στην Βουλή, σε δημόσιες παρεμβάσεις που είχατε κάνει και σε δημόσιες διαφωνίες που είχαμε σε σχέση με τον νόμο που εμείς φέραμε και με το αποτέλεσμα των εκλογών και αυτό που κατά την άποψή σας, δημιούργησε ως δυσκολία κυβερνησιμότητας των Οργανισμών Τοπικής Αυτοδιοίκησης είχατε πει, είχατε ισχυριστεί ότι η αδυναμία της δημοτικής Αρχής δηλαδή, του δημάρχου, να έχει την πλειοψηφία στο δημοτικό συμβούλιο έχει δημιουργήσει τα προβλήματα τα οποία ισχυρίζεσθε.

Το 43% -από τη στιγμή που εξασφαλίζετε τα 3/5 ή την πλειοψηφία στο δημοτικό συμβούλιο- τι ακριβώς διασφαλίζει; Να καταλάβω ότι η πλειοψηφία στο δημοτικό συμβούλιο με τη δική σας λογική διασφαλίζει. Το 43% τι ακριβώς διασφαλίζει;

Το μόνο που διασφαλίζει είναι όπως είπα και πριν το πλεονέκτημα των υφιστάμενων δημοτικών αρχών τις οποίες προφανώς και θέλετε να παγιώσετε με αντιδημοκρατικούς και αντισυνταγματικούς θα έλεγα -είναι μια συζήτηση που μπορούμε να την κάνουμε αν και σε προηγούμενη φάση έχει κριθεί με οριακές πλειοψηφίες βέβαια, θα έλεγα εγώ και με άλλες θεματικές- είναι, όμως, μια συζήτηση και μπορούμε να έχουμε και τη νομική μας άποψη και με οριακά να το πω έτσι τότε συνταγματικές προβλέψεις.

Βάσει, λοιπόν, των στοιχείων θα σας πω και τι προέκυψε από τις εκλογές του 2006, γιατί έχουν γίνει αναλύσεις. Στην πραγματικότητα, το εκλογικό σύστημα όντως, επηρέασε την ψήφο των ψηφοφόρων στις επόμενες εκλογές που έγιναν με το σύστημα αυτό. Θυμίζω, στις εκλογές, τις αυτοδιοικητικές το 2010 οι ψηφοφόροι αντιλαμβανόμενοι τον νέο νόμο είτε ως ευκαιρία είτε ως απειλή αναλόγως τι ήθελαν να στηρίξουν, στράφηκαν προς τους επίσημους υποψηφίους των δύο μεγάλων σχηματισμών, ακόμα και αν αυτοί αποτελούσαν την δεύτερη επιλογή τους προκειμένου είτε να αποτρέψουν την εκλογή κάποιου αρεστού είτε να διευκολύνουν την εκλογή ενός μη χείρωνος βέλτιστο υποψηφίου.

Το εκλογικό όριο αντιμετωπίστηκε δηλαδή, ως καταλύτης που έστρεψε μια μερίδα ψηφοφόρων προς εκλογική συμπεριφορά τακτικισμού. Μια άλλη παράμετρος ήταν η σημασία που είχαν τα αντάρτικα ψηφοδέλτια στις διάφορες επίσημες υποψηφιότητες. Γιατί προφανώς αυτές μπορούσαν -το καταλαβαίνουμε όλοι- να αλλάξουν την εκλογή από τον πρώτο γύρο του 43% ανάλογα με τη δική τους δύναμη.

Αυτό, λοιπόν, που σας τρομάζει στην πραγματικότητα είναι ότι οι προοδευτικοί άνθρωποι και οι προοδευτικές δυνάμεις μπορούν να συσπειρωθούν. Μπορεί το αποτέλεσμα το 2019 να ήταν μία συγκυρία επειδή συνέπεσε πολύ κοντά με τις εκλογές τις εθνικές αλλά, και λόγω του συστήματος και με τις ευρωεκλογές επηρεάστηκαν πάρα πολύ από το γενικό πολιτικό χαρακτήρα που είχε δοθεί σε εκείνες τις εκλογές. Αλλά, μην είστε τόσο σίγουροι ότι ο συγκεκριμένος νόμος που θα φέρετε δεν θα σας στραφεί μπούμερανγκ διότι, στην πραγματικότητα, θα δημιουργήσει τελείως αντίθετα αντανακλαστικά από αυτά που εσείς ευαγγελίζεσθε.

Όλοι οι άνθρωποι οι δημοκρατικοί και όλοι οι προοδευτικοί θεωρώ ότι βλέποντας το φάντασμα της διαιώνισης καταστάσεων τις οποίες δεν επιθυμούν στους δήμους τους και δεν τιμούν τους δήμους τους θα αναγκαστούν, λέω εγώ, να συσπειρωθούν και να προσπαθήσουν να ανατρέψουν τις καταστάσεις. Πολύ φοβάμαι -όπως συνέβη και το 2010- ότι θα έχετε τελείως διαφορετικά αποτελέσματα από αυτά που αναμένεται.

Στο πλαίσιο αυτό και όλης της λογικής σας εντάσσεται και η θέλησή σας να ακυρώσετε την δυνατότητα ξεχωριστών τοπικών ψηφοδελτίων στις κοινότητες και στα διαμερίσματα των αστικών πόλεων -αν και αυτό, ευτυχώς τουλάχιστον για την Αττική, ακούσατε τους τις περισσότερες διαμαρτυρίες και το ακυρώσατε- καθώς και για τις τοπικές κοινότητες άνω των 300 κατοίκων.

Επιβάλλετε μία τομή που πραγματικά τουλάχιστον, ο ΚΛΕΙΣΘΕΝΗΣ σε αυτό το σημείο αποδείχθηκε τελείως πετυχημένος -και είμαι σίγουρος ότι οι φορείς που θα έρθουν εδώ θα μας το αναδείξουν- διότι, θα καταλάβετε ότι τα αυτόνομα ψηφοδέλτια στις τοπικές κοινότητες είχαν και διπλό στόχο και διπλό αποτέλεσμα. Ανακάτεψαν, έφεραν στο προσκήνιο ανθρώπους που ενδιαφέρονταν για να λύσουν προβλήματα τοπικά και τους έδωσε και την δυνατότητα να το κάνουν αυτό. Θα δείτε ανθρώπους ενδιαφέροντες, που δεν συνηθίζεται δυστυχώς, με την πενία που έχουμε στην παραγωγή πολιτικού προσωπικού, να έρχονται εδώ και να σας εκφράζουν πολιτικές απόψεις τις οποίες θα θέλαμε πάρα πολύ να δούμε τον επόμενο καιρό στις τοπικές κοινωνίες.

Δυστυχώς, τώρα, τους στοιχίζετε πίσω από παραταξιακά ψηφοδέλτια. Υποχρεώνετε τους συνδυασμούς να έχουν πολύ ευρεία ψηφοδέλτια, σε όλες τις τοπικές κοινότητες και, άρα, δυσχεραίνετε και την κάθοδό τους. Το είχατε κάνει, βέβαια, με την αλλαγή του νόμου, με το που ανέλαβε η Κυβέρνηση της Νέας Δημοκρατίας, με την αλλαγή των αρμοδιοτήτων των τοπικών κοινοτήτων. Δυστυχώς, τους αφαιρέσατε τις αποφασιστικές αρμοδιότητες που ο ΚΛΕΙΣΘΕΝΗΣ τούς είχε δώσει και τους αφήσατε πάλι, άλλη μια φορά, μόνο με το γνωμοδοτικό χαρακτήρα.

Δυστυχώς, αυτό που θα έχουμε ως αποτέλεσμα θα είναι η απαξίωση των τοπικών κοινοτήτων και το κυριότερο από όλα των τοπικών περιοχών - ιδίως σε αστικές ή ημιαστικές περιοχές που είναι απομακρυσμένες. Για τα χωριά ομιλώ τα οποία είναι απομακρυσμένα από τις έδρες του δήμου. Θα δημιουργηθούν πάλι επειδή, το έχουμε αντιμετωπίσει όλα αυτά τα χρόνια, θα δημιουργηθούν σοβαρά προβλήματα εγκατάλειψης και εάν αυτή είναι η λογική σας τότε, καλώς φέρατε την διάταξη αυτή διότι, πολύ φοβόμαστε ότι, τα χωριά μας, άλλη μια φορά, θα ρημάξουν.

Στον νέο εκλογικό νόμο τίθεται και το άνευ πραγματικής ουσίας όριο του 3% το οποίο στην πραγματικότητα, έτσι όπως έχουν διαμορφωθεί οι έδρες των δημοτικών συμβουλίων δεν ξέρω ποιους αφορά εκτός από τον Δήμο της Αθήνας πιθανότατα και της Θεσσαλονίκης και κάποιους άλλους δήμους.

Διότι, στα δύο πέμπτα που θα μοιραστούν στην αντιπολίτευση ούτως η άλλως, εάν κάνουμε μια απλή πράξη δεν ξέρω τι νόημα έχει το 3%. Δείχνει, όμως, τη λογική σας να αποκλείετε συλλογικότητες από το να εκφράζονται στις τοπικές κοινωνίες. Αυτό είναι το ζήτημα. Η δυσανεξία και η αλλεργία που έχετε στη διαφορετική άποψη.

Μάλιστα, η μείωση με τον ωραίο τίτλο των εδρών στα δημοτικά συμβούλια και τη λέτε και «εξορθολογισμό» δεν μπορώ να καταλάβω που ακριβώς αποσκοπεί και μάλιστα το κάνετε με ταυτόχρονη αύξηση των υποψηφίων. Πώς θα εξυπηρετήσουμε καλύτερα τις δημοτικές παρατάξεις οι οποίες έχουν όλο τον χρόνο να βρίσκουν υποψηφίους ενώ όποια κακομοίρα συλλογικότητα ή όποιος κακομοίρης υποψήφιος θέλει να κατέβει στις εκλογές, πρόβλημά του. Ας ψάχνει να βρει υποψηφίους και σε όλα τα χωριά, αλλά και αυξάνοντας υπερβολικά τον αριθμό των υποψηφίων και μειώνοντας τις έδρες.

Ολοκληρώνοντας τη σημερινή μου εισήγηση, είναι πια προφανές και ξεκάθαρο πως η Νέα Δημοκρατία προτιμά την οπισθοδρόμηση και την επιστροφή σε εκλογικό μοντέλο που αλλοιώνει την κοινωνική έκφραση, στρεβλώνει την εκπροσώπηση και ευνοεί την αδιαφάνεια στην άσκηση εξουσίας. Διότι, ποτέ δεν πίστεψε στην αξία και στην θεσμική σημασία της Τοπικής Αυτοδιοίκησης.

Ο ΣΥΡΙΖΑ-Προοδευτική Συμμαχία, έχοντας ως στοιχείο ταυτότητας την πίστη στις δημοκρατικές ιδέες, την πολυφωνία, την συμμετοχή, τον δημόσιο έλεγχο και την λαϊκή νομιμοποίηση των θεσμικών οργάνων, έκανε συνειδητή επιλογή να επιχειρήσει μια δημοκρατική τομή στα δεδομένα της χώρας καθιερώνοντας στην αυτοδιοίκηση, έναν εκλογικό σύστημα απλής αναλογικής. Σύστημα με τις όποιες δυσκολίες που μπορεί να έχει δημιουργήσει καθώς είναι ένα στοιχείο ως ένα βαθμό αναμενόμενο, δεδομένης και της έλλειψης κουλτούρας συμμαχιών στη χώρα μας. Οι προηγούμενες αυτοδιοικητικές εκλογές ήταν οι μόνες που τελέσθηκαν με ουσιαστική προγραμματική συζήτηση.

Γι’ αυτό άλλωστε, από τον Ιούλιο του 2019 η Κυβέρνηση της Νέας Δημοκρατίας έχοντας εξ’ αρχής επενδύσει στην αποτυχία της απλής αναλογικής, έχει επανειλημμένα παραβιάσει τόσο τις διατάξεις του Συντάγματος όσο και τον ευρωπαϊκό χάρτη τοπικής αυτονομίας προκειμένου να ακυρώσει στην πράξη, την δημοκρατική και ελεγκτική λειτουργία του δημοτικού συμβουλίου.

Στην πραγματικότητα, το σύστημα της απλής αναλογικής υπονομεύτηκε από την πρώτη στιγμή και κατ’ ουσίαν, ποτέ δεν εφαρμόσθηκε. Η Νέα Δημοκρατία συνεχίζει και βλέπει τους ΟΤΑ όχι ως ένα αυτόνομο πεδίο άσκησης πολιτικής δίπλα στις ανάγκες του πολίτη αλλά, ως ένα ακόμα πεδίο μεταφοράς των παθογενειών της κεντρικής διοίκησης και της κομματικής αντιπαράθεσης, σε κάθε πόλη, σε κάθε χωριό, σε κάθε γειτονιά.

Εμείς δεσμευόμαστε ότι θα ξεκινήσουμε αμέσως μετά την ψήφιση του νόμου μια πραγματική συζήτηση με την τοπική αυτοδιοίκηση για την θεσμική θωράκισή της και την θεσμική αλλαγή που τόσο πολύ έχει ανάγκη.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής :** Σας ευχαριστούμε και εμείς, κύριε Χατζηγιαννάκη.

Κυρίες και κύριοι συνάδελφοι, οι φορείς στους οποίους καταλήγουμε είναι η Κεντρική Ένωση Δήμων Ελλάδας, η Ένωση Περιφερειών Ελλάδας, η Πανελλήνια Ομοσπονδία Οργανισμών Τοπικής Αυτοδιοίκησης, το Δίκτυο Κοινοτήτων Ελλάδος, η Οικονομική και Κοινωνική Επιτροπή της Ελλάδας, το Δίκτυο Κοινοτήτων Λέσβου, το Εθνικό Κέντρο Δημόσιας Διοίκησης και Αυτοδιοίκησης, η Ένωση Κοινοτήτων Νομού Λάρισας, το Δίκτυο Προέδρων Κοινοτήτων Δήμου Εορδαίας, ο Πρόεδρος Κοινότητας Μεσολογγίου και ο Πρόεδρος Κοινότητας Οίας Σαντορίνης.

Τον λόγο έχει η Ειδική Αγορήτρια του Κινήματος Αλλαγής, η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής) :** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, εάν έναν τίτλο ήθελε κάποιος απλός σκεπτόμενος πολίτης που παρακολουθεί τα πράγματα, την στάση και την θέση των κομμάτων απέναντι σε κρίσιμα πεδία πολιτικής όπως η αυτοδιοίκηση, μάλλον σήμερα, κύριε Υπουργέ, θα αναφωνούσε «τα ίδια Παντελάκη μου, τα ίδια Παντελή μου».

Σαν να μην πέρασε μια μέρα από τα παλιά εκείνα χρόνια που μία ισχυρή κυβέρνηση μπορεί να κάνει ό,τι θέλει, να κόβει και να ράβει στα μέτρα της σύμφωνα με τους δημοσκόπους και τους υπολογισμούς της τους εκλογικούς νόμους που νοιώθει την στιγμή εκείνη ότι την ευνοούν στην εκάστοτε συγκυρία.

Σαν να μην πέρασε μια δεκαετία μνημονίων και φτώχειας. Μεγάλης φτώχειας. Όχι μόνον στην πραγματική οικονομία αλλά και φτώχεια στην παραγωγή πολιτικής, στην ενδυνάμωση της κοινωνικής συνοχής. Φτώχειας μεγάλης στις ευκαιρίες που δεν δόθηκαν στους δημοκρατικούς θεσμούς να ωριμάσουν, να εμβαθύνουν το ρόλο τους και να αναπτύξουν τις δυνατότητές τους.

Ενώ, λοιπόν, περάσαμε στην περίοδο της μεταπολίτευσης από τον πλήρη έλεγχο της αυτοδιοίκησης από το κράτος και την εκάστοτε κυβέρνηση στην αρχή του εκδημοκρατισμού της αυτοδιοίκησης από τις κυβερνήσεις του ΠΑΣΟΚ με τον ΚΑΠΟΔΙΣΤΡΙΑ, τον ΚΑΛΛΙΚΡΑΤΗ, με τεράστια βήματα, άλματα της εποχής εκείνης στην πρόοδο και στην σταδιακή αυτονομία και αυτοτέλεια της Αυτοδιοίκησης η οποία βεβαίως, ακόμη δεν έχει επιτευχθεί τόσο η προηγούμενη κυβέρνηση όσο και η τωρινή, συνεχίζουν το εναλλασσόμενο παλιό παιχνίδι της εξουσίας. Νέα κυβέρνηση, νέος νόμος.

Αυτό που ρητά και κατηγορηματικά εμείς λέμε, με προσέγγιση κριτικής και αυτοκριτικής είναι πως θα έπρεπε να έχουμε όλοι μάθει. Οφείλουμε όταν έχουμε πάθει, να έχουμε μάθει. Θα έπρεπε να έχουμε μάθει από αυτά που έχουμε πάθει ότι πρέπει να νοιαστούμε πραγματικά για τον άνθρωπο και τον τόπο. Διότι, αυτό είναι αυτοδιοίκηση. Είναι ο άνθρωπος και ο τόπος. Πρέπει να έχουμε μία υπερβατική λογική. Να σκίσουμε τα στενά κομματικά μας ρούχα για να απελευθερωθούμε μαζί και να μπορέσουμε να πάμε προς τα εμπρός.

Αυτό, βέβαια, για να το κάνεις, για να πετύχεις ευρείες συναινέσεις, πρέπει να έχεις στο κύτταρό σου πρώτα την πατρίδα και μετά το κόμμα. Να χτίσουμε μαζί τη σύγχρονη Αυτοδιοίκηση, σημαίνει ότι βάζω σε δεύτερη μοίρα όλα αυτά στα οποία στοχεύω κομματικά και στενά πολιτικά, μόνο για μένα και μόνο για το χώρο μου, περιχαρακώνοντας αξίες, ιδέες, αλλά και θεσμούς.

Βεβαίως, τα ίδια ήρθαν και από εκεί που δεν το περιμένεις. Δεν είναι μυστικό στους αυτοδιοικητικούς - και αυτό συζητάμε συνεχώς τουλάχιστον, εμείς που έχουμε 25 χρόνια στην αυτοδιοίκηση - ένας εμβληματικός νόμος και με ένα εμβληματικό όνομα, όπως ο «ΚΛΕΙΣΘΕΝΗΣ» 1» της κυβέρνησης των ΣΥ.ΡΙΖ.Α. – ΑΝ.ΕΛ..

Ένας νόμος για την υποτιθέμενη καθιέρωση της απλής αναλογικής στους ΟΤΑ προέκρινε κυρίως και δυστυχώς τελικά, εμμονές, ιδεοληψίες και συγκεκριμένες μικροπολιτικές στοχεύσεις της σε τότε αποδρομή της κυβέρνησης χωρίς να μπορέσετε να το διορθώσετε. Αυτό, είχε ως αποτέλεσμα ο κόσμος της αυτοδιοίκησης να φτάνει να λέει στα τραπέζια που συζητά στα καφενεία και στους δρόμους «ευτυχώς που ήταν μόνον ΚΛΕΙΣΘΕΝΗΣ 1 και δεν ήταν 2». Δεν προλάβατε -ίπε- ο εισηγητής σας και που να προλαβαίνατε, όμως, εμείς λέμε με αυτά που έγιναν και με αυτά που είδαμε.

Δυστυχώς, χωρίς να δημιουργηθεί μία δικλείδα ασφαλείας για την προγραμματική πλειοψηφία, η οποία είναι αναγκαία σε κάθε σύστημα δημοκρατικής διακυβέρνησης και παράλληλα, παρέχοντας μόνο μία ιδεαλιστική προσέγγιση στο ζήτημα της εμβάθυνσης της δημοκρατικότητας, ο ΚΛΕΙΣΘΕΝΗΣ 1 έγινε, ουσιαστικά, επικίνδυνος για την οπική αυτοδιοίκηση.

΄Οχι μόνον αυτό, κυρίες και κύριοι συνάδελφοι αλλά, έδωσε έναν πολύ καλό βατήρα, ένα ουσιαστικό πάτημα νομοθετικά να έρθει σήμερα η Κυβέρνηση της Ν.Δ. και να επιχειρήσει αυτό που επιχειρεί.

Στην ουσία, λοιπόν, ο ΚΛΕΙΣΘΕΝΗΣ υπήρξε τόσο ο γεννήτορας όσο και δυστυχώς, ο νεκροθάφτης του εγχειρήματος της καθιέρωσης της απλής αναλογικής στους Ο.Τ.Α. που έπρεπε να γίνει αλλιώς. Έπρεπε να γίνει με τελείως διαφορετική προσέγγιση, με τελείως διαφορετικές προϋποθέσεις και βεβαίως, δεν μπορούσε ποτέ να εμφανιστεί κατά τον τρόπο με τον οποίο εμφανίστηκε τότε και για τους λόγους που εξυπηρετούσε τότε τη δική σας παράταξη. Θυσιάσατε στο μικροπολιτικό στο συμφέρον την απλή αναλογική, που ήταν ένα όραμα για όλον τον προοδευτικό κόσμο.

Σήμερα, λοιπόν, ερχόμαστε για άλλη μία φορά να αντιμετωπίσουμε κάτι το γνωστό. Βεβαίως, μήνες ολόκληρους λέγατε και λέγατε και περιμέναμε ότι θα δούμε και εμείς μαζί σας και τελικώς ώδινεν όρος και έτεκεν μυν, κύριε Υπουργέ.

Είδαμε πως όλα αυτά τα μεγάλα που λέγατε και στη δικιά μου εκλογική περιφέρεια, στη Λάρισα, όταν την επισκεφθήκατε περί της αυτοδιοίκησης, της μεταρρύθμισης, του μεγάλου και σοβαρού της ρόλου, που θα έπρεπε να διαδραματίσει στη σύγχρονη εποχή και στη μετά Covid εποχή και ούτω καθεξής, την εγγύτητα και λοιπά. Όλα αυτά, που είναι αλήθεια;

Φέρατε μετά από τόσους μήνες και να σας πω ότι πλέον το ενδιαφέρον και της ελληνικής κοινωνίας, το βλέπετε πως είναι απέναντι σε αυτό το νόμο και από τα σχόλια που εισπράττεται και από αυτά που λένε σε μας. Δυστυχώς, λοιπόν, αυτό που καταφέρατε να κάνετε είναι να ατονήσει εντελώς το ενδιαφέρον σε μία συζήτηση πολύ ουσιαστική για τα πράγματα της αυτοδιοίκησης. Τι είναι η προωθούμενη κυβερνητική νομοθετική σας πρόταση αλήθεια; Είναι μία γόνιμη λύση στα κακώς κείμενα που κληροδότησε στην τοπική αυτοδιοίκηση ο «Κλεισθένης 1»;

Είναι μια βιώσιμη και δημοκρατική παρακαταθήκη για το μέλλον της αυτοδιοίκησης; Τα καταφέρνετε αυτά; Μπορούμε να συναινέσουμε; Σας λέμε, λοιπόν, ένα τρανταχτό «όχι». Δεν επανακαθορίζετε το πλαίσιο, δεν μας βάζετε ξανά στη συζήτηση, δεν παίρνετε την κυβερνητική πρωτοβουλία της αλλαγής που θα έπρεπε να γίνει μεταρρυθμιστικά στην αυτοδιοίκηση, παρά μόνον σας ενδιαφέρει το στενό πλαίσιο του εκλογικού νόμου των Ο.Τ.Α. και σε κάθε περίπτωση είναι πρωθύστερο αυτό που κάνετε, σε σχέση με το αναγκαίο και το απαιτούμενο της εποχής.

Δυστυχώς, εμείς αυτό που λέμε και είμαστε εκ διαμέτρου αντίθετοι, άλλωστε κάθε φορά καταψηφίζατε ότι και αν φέρναμε δημοκρατικό σε όλα τα χρόνια της διακυβέρνησης, στις κυβερνήσεις μας όχι λέγατε ή αποχωρούσατε. Γιατί; Είμαστε διαφορετικοί. Δεν έχουμε καμία απολύτως σχέση όταν εμείς δείχνουμε το φεγγάρι, εσείς κοιτάτε το δάχτυλο.

Εμείς μιλάμε για την πραγματική αποκέντρωση και τη μεταφορά πόρων και αρμοδιοτήτων από το κεντρικό κράτος στην αυτοδιοίκηση. Το κάνετε; Όχι. Την προώθηση της οικονομικής αυτοδυναμίας των Ο.Τ.Α. στο πλαίσιο της φορολογικής αποκέντρωσης. Το τάξατε αλλά, ούτε καν το ανοίξατε ως θέμα να το συζητήσουμε και, βεβαίως, την ενίσχυση της καταστατικής θέσης των αιρετών. Τίποτα από αυτά, καμιά σοβαρή επεξεργασία 22 μήνες τώρα σε ό,τι αφορά το πραγματικό πρόταγμα για την αυτοδιοίκηση που δεν είναι άλλο από την πραγματική αποκέντρωση και την μετάβαση από το καθεστώς της ετεροδιοίκησης στην αυτοδιοίκηση. Αυτά σας λένε παντού. Ότι ποια αυτοδιοίκηση; Εμείς εταιροδιοικούμαστε, σας το λένε στις περιφέρειες, σας το λένε στους δήμους λέτε ότι τους ακούτε αλλά, τίποτα δεν κάνετε.

Εκεί που περιμέναμε ότι εσείς θα βρείτε πρώτοι το θάρρος της νέας εποχής και μετά την πανδημία ναι, η συγκυρία αυτή θα μπορούσε να μετατραπεί σε μία ευκαιρία, να επιδιώξετε συναίνεση, να βρούμε συλλογικά το θάρρος ως πολιτικό σύστημα να συζητήσουμε σοβαρά και οργανωμένα για ένα νέο καθεστώς πολυεπίπεδων μικρών δημοκρατιών παντού, με ίδιους πόρους και σαφώς ρυθμισμένες αρμοδιότητες.

Δεν καλούμαστε να ανακαλύψουμε τον τροχό ούτε λέμε τίποτα το φοβερό και τρομερό που δεν έχει ξαναειπωθεί. Φυσικά και το έχουμε πει, σε όλους τους τόνους. Είναι από τα παλιά χρόνια από το μακρινό ΄85 από τον ευρωπαϊκό χάρτη τοπικής αυτονομίας ήδη αυτά τα πολύ συγκεκριμένα που προτείνονται τα οποία στην χώρα μας, δυστυχώς, ακόμη δεν έχουν υπάρξει.

Κυρίες και κύριοι συνάδελφοι, το σχέδιο νόμου όπως κατατέθηκε, έχει σοβαρότατα και χτυπητά προβλήματα. Δυστυχώς, προβλήματα που έχουν να κάνουν με την κάμψη των κομβικών για τον προοδευτικό χώρο αρχών της αντιπροσώπευσης, της ισότητας της ψήφου των δημοτών πολιτών προς χάριν μιας αυταρχικής και αντιαυτοδιοικητικής αντίληψης για την κυβερνησιμότητα των Ο.Τ.Α..

Αυτή την καραμέλα, κύριε Υπουργέ -θα μου επιτρέψετε- μπορεί να την χρησιμοποιείτε για την κυβερνησιμότητα, αλλά θα πρέπει να δείχνετε και με το σχέδιό σας μια αξιοπιστία, δηλαδή, αυτό το οποίο θέλετε είναι να μην ταλαιπωρείται η αυτοδιοίκηση με προγραμματικές συγκλίσεις, με ασφαλιστικές δικλείδες, εγώ σας λέω, νομικές, νομοθετικής φύσεω, ναι, αλλά όχι έτσι. Αυτό πραγματικά μάς ξεπερνά, ο τρόπος με τον οποίο στο συγκεκριμένο νομοσχέδιο του Υπουργείου Εσωτερικών, το κάνετε. Προσπαθείτε, στην πραγματικότητα, να ελέγξετε όλο το σύστημα με έναν καθαρά υπερσυγκεντρωτικό τρόπο.

Προσέξτε, όμως, η Δημοκρατία ξέρετε, πάντα επιφυλάσσει κακοτοπιές. Το έχει δείξει αυτό η ιστορία και όπως και γωνίες για όλους εκείνους που θεωρούν δεδομένες πρόσκαιρες πλειοψηφίες.

Εμείς, στο Κίνημα Αλλαγής δεν βλέπουμε τίποτα άλλο σαν καθήκον παρά να φέρουμε ξανά την συζήτηση στο προσκήνιο στο σημείο ακριβώς που είχε διακοπεί κατά τρόπον άδικο, λόγω των τεκτονικών πολιτικών αλλαγών και των νέων κομματικών συσχετισμών της τελευταίας δεκαετίας δηλαδή, στην μεγάλη αυτοδιοικητική μεταρρύθμιση της αρχιτεκτονικής του ΚΑΛΛΙΚΡΑΤΗ. Τότε, είχε όλες τις πολιτικές δυνάμεις απέναντι και εμείς δεν λέμε ότι αναίτια τις είχε. Ξεβόλευαν όλες οι διατάξεις οι οποίες τότε, περιλαμβάνονταν.

Βεβαίως να πω και κάτι ακόμα διότι, είμαστε διαφορετικοί και επαναλαμβάνω, χώρια η καλημέρα μας. Εμείς, δεν λέμε ότι οι εκλογικές διατάξεις του ΚΑΛΛΙΚΡΑΤΗ αποτελούν ιερό ευαγγέλιο και δεν μπορούν να αλλάξουν τόσα χρόνια μετά. Να αλλάξουν, αλλά σε ποια κατεύθυνση, όμως και τι εξυπηρετείται και εάν εσείς, απαντάτε στο ερώτημα της σύγχρονης κοινωνίας και της σύγχρονης αυτοδιοίκησης. Αυτό είναι το ζήτημα.

Τελικά, παρατηρώντας για άλλη μια φορά βλέπουμε πόσο το ροζ μοιάζει με το θαλασσί και πόσο ταιριαστή στην παλέτα της πολιτικής εσείς οι δύο μονομάχοι είστε, η Νέα Δημοκρατία από τη μια και ο ΣΥΡΙΖΑ από την άλλη. Διότι και οι δύο δεν δίστασαν να ασεβούν και να συνεχίσουν να ασεβούν, στο σώμα της τοπικής δημοκρατίας. Με τον ΚΚΕΙΣΘΕΝΗ ο ΣΥΡΙΖΑ έκανε το παν για να αναδείξει τις μειοψηφίες σε εκβιαστικούς ρυθμιστές της πολιτικής ζωής, ποιος πια δεν μπορεί να το ερμηνεύσει αυτό, μετά τα γεγονότα, και σήμερα η Νέα Δημοκρατία, με το 43% αυτού του νομοσχεδίου, οδηγεί σε διοικήσεις μειοψηφίας με την πραγματική αντιπροσωπευτικότητα να πηγαίνει και στις δύο περιπτώσεις περίπατο.

Έτσι, λοιπόν, κύριε Υπουργέ, είμαστε «όχι» στο νομοσχέδιό σας στο οποίο, όμως, έχουμε χρέος πολιτικά και επειδή η παράταξή μας σήκωσε όλο το βάρος του εκδημοκρατισμού της αυτοδιοίκησης επαναλαμβάνω, όταν εσείς φεύγατε και μας χαιρετούσατε λέγοντας κάντε το μόνοι σας μετά, πάνω σε αυτό πατήσατε όλοι για να χτίσετε στην δική μας πλάτη συνηθισμένοι είμαστε, όμως, πρέπει κάποια σημεία κομβικής διαφωνίας να σας τα επισημάνουμε προκειμένου να είμαστε ξεκάθαροι στις πολιτικές μας θέσεις.

Κατ’ αρχάς η απόλυτη διαφωνία μας, η πολιτική μας διαφωνία διαχρονικά με την εκλογή δημάρχου από την πρώτη Κυριακή με οποιοδήποτε ποσοστό κάτω του 50+1%. Είμαστε κάθετοι, έχουμε καταθέσει στα πρακτικά επανειλημμένα τις απόψεις μας γι’ αυτό, έχουμε μιλήσει στα συνέδρια όλων των τοπικών φορέων, έχουμε πει τις απόψεις μας. Είναι κομβική η διαφοροποίηση, κόβετε-ράβετε όπως σας βολεύει στην παρούσα συγκυρία νομίζετε ότι αυτό είναι που θα σας εξυπηρετήσει «με γεια σας, με χαρά σας».

Διαφωνούμε με την μείωση των αιρετών στα δημοτικά, κοινοτικά και περιφερειακά συμβούλια. Ο κόσμος το φωνάζει και εμεις, κρυφό καμάρι. Ξεκινήσατε από τον COVID σιγά σιγά να ξηλώνετε το πουλόβερ, το φτάσατε τώρα στο γιακά, δεν έχει μείνει τίποτα και αφού βέβαια ο COVID περνάει, πρώτα ο Θεός, σιγά σιγά και βλέπετε να ανοίγουν τα πράγματα και βλέπετε ότι δεν μπορείτε τώρα, πώς θα το καταφέρετε άλλο, πόσο να το συρρικνώσετε το Δημοτικό και Περιφερειακό Συμβούλιο, τι κάνετε; Θεσμοθετείτε στην πραγματικότητα ένα μικρότερο Δημοτικό και Περιφερειακό Συμβούλιο. Δεν είναι αυτό, και σας το λέω από καρδιάς, γιατί το υπηρέτησα 25 συναπτά έτη, ανελλιπώς. Ήμουν κοριτσάκι, όταν ξεκίνησα, κύριε Υπουργέ, και σας το λέω μετά λόγου γνώσεως, ότι ειλικρινά δεν υπάρχει χειρότερο πράγμα στην εποχή μας, που θα μπορούσατε να κάνετε στην αυτοδιοίκηση, από αυτό.

Αντί να στραφείτε στο πώς θα χρησιμοποιήσετε όλα τα μέλη του δημοτικού και περιφερειακού συμβουλίου που τους έχετε σε αχρησία, στην πραγματικότητα, που εάν κάποιος δεν έχει μέσα του το σπέρμα να κινείται και να φτιάχνει πράγματα τίποτα δεν του δίνει ο θεσμός, παρά μόνο οι αντιδήμαρχοι και οι αντιπεριφερειάρχες, αντί, λοιπόν, να κινηθείτε προς το πώς θα αξιοποιήσετε όλο αυτό το δυναμικό στην μετά Covid εποχή για να ανασυγκροτήσετε τις τοπικές κοινωνίες, για να απελευθερώσετε τις τοπικές δυνάμεις, εσείς μειώνετε τα δημοτικά και περιφερειακά συμβούλια και, με μεγάλη μου λύπη, διάβασα ότι ένα από τα επιχειρήματα είναι ότι «θα εξοικονομήσουμε 2,1 εκατομμύρια», γράφει η Έκθεση του Γενικού Λογιστηρίου. Τι μου λέτε; Αλήθεια; Αυτό είναι το πολιτικό επιχείρημα ότι εξοικονομείτε λεφτά! Μπράβο λοιπόν, είστε καλοί νοικοκυραίοι! Αυτό κάνετε, συρρικνώνετε το θεσμό για να εξοικονομήσετε 2,1 εκατομμύρια και λέτε και ναι και μπράβο στον εαυτό σας που το κάνετε αυτό!

Κοιτάξτε, η πολυμορφία των τοπικών και κοινωνικών ιδιαιτεροτήτων, ειδικά σήμερα, στις μέρες μας, με όσα έχουμε πάθει, αλλά επαναλαμβάνω δεν έχουμε μάθει, επιβάλλουν το οξυγόνο και την ομορφιά της τοπικής δημοκρατίας, που καθόλου δεν πρέπει να περιορίζεται. Ανοίξτε τις διαδικασίες και μη φοβάστε τον κόσμο! Μη φοβάστε να ακουστούν και οι διαφορετικές φωνές!

Είναι ένας επικίνδυνος, επίσης, ισχυρισμός που ακούστηκε και, μάλιστα, κάποιοι αρθρογράφησαν απ’ ότι είδα, κύριε Υπουργέ, κυκλοφορούν ότι αυτό το κάνατε - από την παράταξή σας τα κυκλοφορούν αυτά - λόγω των συνεδριάσεων που είναι μακράς διαρκείας. Κοιτάξτε, αυτό είναι προσβολή στο θεσμό, για να μην πω ότι στη χειρότερη περίπτωση είναι επικίνδυνο για το θεσμό. Επιστρατεύτηκε κανένας να υπηρετήσει την αυτοδιοίκηση χωρίς να θέλει; Τι είναι; Αναγκαστικό έργο είναι; Όποιος δεν θέλει να πάει σπίτι του! Στην αυτοδιοίκηση έρχονται άνθρωποι που θέλουν να την υπηρετήσουν, που βλέπουν διαφορετικά τα πράγματα. Δε λέω ότι αυτοί που δεν θέλουν δεν προσφέρουν στον τόπο. Προσφέρουν από άλλο μετερίζι, αλλά οι αυτοδιοικητικοί ενσυνείδητα αναλαμβάνουν έναν τέτοιο ρόλο. Τι σημαίνει μακράς διαρκείας συνεδριάσεις; Είναι τόσο επικίνδυνο αυτό που λένε! Περιορίστε τους, τουλάχιστον, αυτούς που λένε αυτά τα πράγματα, γιατί σας εκθέτουν ανεπανόρθωτα.

Διαφωνούμε, επίσης, με την υπέρμετρη αύξηση των υποψηφίων ως 150% ή τα παράβολα. Στον ισχυρό τον δήμαρχο δηλαδή, αυτόν που έχει το έρεισμα στην τοπική κοινότητα διότι και ο δήμαρχος πληρώνει τα παράβολα των συμβούλων από την τσέπη του - αυτά εσείς δεν τα ξέρετε, τα ξέρουμε μόνο εμείς – του δίνετε μπόνους που συνδέεται με οικονομικά και άλλης φύσεως συμφέροντα, θα τα πω στην κατ’ άρθρο και, βεβαίως, διαφωνούμε επίσης, με το γεγονός ότι εσείς, κύριε Υπουργέ, δεν λαμβάνετε υπόψιν ότι η τοπική αυτοδιοίκηση θα έπρεπε να οδηγηθεί σε ένα πιο σοβαρό σύγχρονο και μετρημένο τρόπο λειτουργίας που θα της έδινε διεξόδους να αντιμετωπίσει τα σύγχρονα προβλήματα και όχι πώς να βρείτε τρόπο να φιλοξενείτε όλους τους celebrities, γιατί αυτό κάνετε! Εμένα, σαν παλιά αυτοδιοικητική, αυτή την εντύπωση μου δίνετε όταν διαβάζω τον νόμο σας, ότι θέλετε να διευκολύνετε αυτούς που έρχονται σαν αλεξιπτωτιστές στην αυτοδιοίκηση και δεν χρειάζεται να ψηφιστούν από τη δημοτική τους περιφέρεια, ας είναι και παρά έξω. Το καταργείται και αυτό!

Τέλος, θέλω να αναφερθώ στο ζήτημα των κοινοτήτων, μετά την παραίνεση και τη δική σας, κύριε Πρόεδρε, που μάλλον ο κύριος Υπουργός και ο κύριος Αναπληρωτής θα πρέπει να τη σκεφτούν πολύ σοβαρά. Το μείζον θέμα των Κοινοτήτων! Καταρχήν, το ράβε ξήλωνε. Εδώ, πρέπει να κάνετε μια παραδοχή και εγώ σας καλώ, κύριε Υπουργέ, να διευκρινίσετε κάτι και θα πω τι. Εδώ, δεν ξέρατε τι να κάνετε. Ράβε ξήλωνε σχετικών διατάξεων, τρεις διαδοχικές εκδόσεις του νομοσχεδίου με αντίθετες και αλλοπρόσαλλες ρυθμίσεις. Θεσμική άγνοια, να το πω; Αμηχανία, να το πω; Μία θεσμική άγνοια που δεν επιτρέπεται και αποδεικνύεται με ένα αλαλούμ στην εκλογή του Προέδρου στις Κοινότητες κάτω των 300 κατοίκων.

Στην αρχική έκδοση, λοιπόν, κύριε Υπουργέ, φέρατε την απίθανη ιδέα της ενιαίας λίστας με όλους τους υποψήφιους Προέδρους που θα κρεμόταν - εάν είναι δυνατόν - κάτω από όλα τα ψηφοδέλτια των υποψήφιων Δημάρχων! Δεν σας άρεσε αυτό, σας είπαν, σας φώναξαν, σας μάλωσαν, δεν ξέρω τι σας έκαναν, το πήρατε πίσω. Πάω στη δεύτερη βερσιόν. Ξεχάσατε την ενιαία λίστα και επινοήσατε τον φυτευτό Πρόεδρο που θα ήταν χωρίς σταυρό. Ένας και μοναδικός υποψήφιος σε κάθε συνδυασμό Δημάρχου. Τώρα, μετανιώσατε για όλες τις προηγούμενες προτάσεις, φέρνετε μία νέα φαεινή ιδέα. Θα είναι περισσότεροι υποψήφιοι πρόεδροι ανά συνδυασμό δημάρχου, αλλά θα εκλέγεται ο υποψήφιος, ανεξαρτήτως συνδυασμού ο οποίος έλαβε τους περισσότερους σταυρούς προτίμησης στην δημοτική κοινότητα.

Πείτε μας που θέλετε να πάτε, να σας πάμε. Δεν ξέρω αν ξέρετε πού θέλετε, όμως, να πάτε. Εγώ αυτό που βλέπω και σας το λέω μετά λόγου γνώσεως είναι πως η πυξίδα σας δεν έχει δείκτη, είναι χαλασμένη. Το να το πας μια από δω και να κρεμάς σε ψηφοδέλτιο, από την άλλη να τον βάζεις μόνο του και από την άλλη να λες σε ψηφοδέλτιο μεν άλλα αυτός που δε θα είναι πλειοψηφών ο συνδυασμός αλλά, θα πάρει τους περισσότερους σταυρούς πρέπει να έχεις έναν διχασμό για να μπορέσεις όλο αυτό το πράγμα να το συνθέσεις.

Επίσης, κύριε Υπουργέ μου, δε μπορούμε να καταλάβουμε πως είναι δυνατόν να συζητάμε για τους προέδρους του συμβουλίου στις κοινότητες άνω των τριακοσίων κατοίκων, με μία διαδικασία ανάδειξης του προέδρου από το συμβούλιο, που δεν ορίζεται στο νομοσχέδιο.

Νομοτεχνικά γι’ αυτό έχετε να μας πείτε κάτι, κύριε Υπουργέ;

Σας παρακαλώ πάρα πολύ, εγώ ζητώ μία εξήγηση διότι, το συζητούσαμε και με τους συναδέλφους και ουδείς έχει αντιληφθεί τι εννοείτε. Επειδή, δε, είστε ο ποιητής, θα πρέπει να μας πείτε τι θέλετε να πείτε με το ποίημά σας.

Αποτελεί, κατά τη γνώμη μας, εσφαλμένη νομοτεχνική επιλογή.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Εσείς δεν εκθειάζατε τον «Καλλικράτη»;

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Θα σας ρωτήσω τώρα. Ελάτε να τον εκθειάσετε.

Ρωτάει ο Υπουργός, αν εκθείασα εγώ τον «ΚΑΛΛΙΚΡΑΤΗ». Φυσικά και τον εκθείασα, εσείς δεν τον ψηφίσατε. Πάνω σε αυτόν στηρίζεστε.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Άρα, το θέμα λύνεται.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Δεν θέλω να κάνετε κάτι πονηρό. Δίνω την ευκαιρία, κύριε Υπουργέ, να μας εξηγήσετε διότι, εγώ, πιστεύω στις καλές σας προθέσεις.

Κύριε Υπουργέ, κατά τη γνώμη μας, η μη ρύθμιση αποτελεί εσφαλμένη νομοτεχνική επιλογή. Εδώ θα προκύψουν τεράστια ερμηνευτικά ζητήματα, δεδομένης της μεταβολής της ορολογίας που μεσολαβεί στην έννοια του συνδυασμού. Άλλο πράγμα ήταν ο συνδυασμός στον «Καλλικράτη» και άλλο πράγμα ήταν ο συνδυασμός στον «Κλεισθένη». Είναι η ώρα να σκεφτούμε σοβαρά τα νέα δεδομένα, τη νέα εποχή σε σχέση και με τον παλιό νόμο.

Τι εννοείτε όταν λέτε «συνδυασμό»;

Πώς, δηλαδή, εσείς σκέφτεστε να τους εκλέγετε;

Σύμφωνα με την παλιά ρύθμιση που αφήνει ο «ΚΑΛΛΙΚΡΑΤΗΣ;»

Πραγματικά, θέλω να το εξηγήσετε αυτό και, πραγματικά, θέλω να μας το πείτε ρητά και καθαρά.

Ξέρετε πολύ καλά ότι στην Ελλάδα υπάρχει αυτή τη στιγμή ένα μεγάλο ζήτημα, πέρα από τα επιμέρους θεσμικά ζητήματα που θα τονίσουμε και θα αναλύσουμε και εγώ και όλοι οι συνάδελφοι που συμμετέχουν στην Επιτροπή από το Κίνημα Αλλαγής, που έχει σχέση με το ρόλο και τη λειτουργία των κοινοτήτων και των προέδρων των κοινοτήτων και των συμβουλίων των κοινοτήτων.

Δυστυχώς, για άλλη μια φορά ενώ σας επισήμανα την παράλειψη αυτή, για τις κοινότητες άνω των 300 κατοίκων που θέλω σήμερα, να διευκρινίσετε εσείς, δυστυχώς, δεν έχετε πει λέξη, κύριε Υπουργέ, για την ενδοδημοτική αποκέντρωση που για μας τουλάχιστον, είναι θέμα πρώτης τάξεως εκεί που έφτασε η συζήτηση σήμερα και θα πρέπει να τοποθετηθείτε καθαρά και για το συγκεκριμένο ζήτημα.

Ο νόμος σας δεν είναι καθόλου καθαρός στο συγκεκριμένο σημείο, κύριε Υπουργέ. Οφείλετε να εξηγήσετε πριν πάμε στους φορείς, πριν πάμε στη β΄ ανάγνωση.

Ευχαριστώ πολύ.

Στο σημείο αυτό έγινε η β΄ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη- Παπαδημητρίου ΄Αννα, Μελάς Ιωάννης, Μπούγας Ιωάννης, Κωτσός Γεώργιος, Πάτσης Ανδρέας, Τσαβδαρίδης Λάζαρος, Τσιγκρής ‘ Αγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κι εμείς ευχαριστούμε.

Πάντως, να γίνονται αλλαγές στη φάση της διαβούλευσης, μάλλον θετικό είναι, κυρία Λιακούλη, αρκεί να φτάσουμε στο ποθούμενο.

Ο κ. Συντυχάκης έχει τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Επιτρέψτε μας, σε αυτήν την πρώτη συνεδρίαση, επί της αρχής, να τοποθετηθούμε για την ουσία των ρυθμίσεων του συγκεκριμένου νομοσχεδίου, για το βασικό επίδικο, όχι ότι η κατ’ άρθρον ή επιμέρους ζητήματα δεν είναι εξίσου σημαντικά. Βεβαίως και είναι και άπτονται του γενικότερου επίδικου.

Οι ρυθμίσεις, λοιπόν, του νομοσχεδίου, που έχει τίτλο «Εκλογή Δημοτικών και Περιφερειακών Αρχών», κατά τη γνώμη μας, είναι κρίκος μιας μακράς αλυσίδας αντιδραστικών νομοθετημάτων από όλες τις κυβερνήσεις, ενταγμένα στην επιδίωξη της πλήρους ευθυγράμμισης της λειτουργίας και της χρηματοδότησης δήμων και περιφερειών, με βασικό στόχο, άξονα, την καπιταλιστική ανάπτυξη, έχοντας πάντα ως αφετηρία τις ανάγκες και τις προτεραιότητες των επιχειρηματικών ομίλων, πολύ, δε, περισσότερο τώρα με τα δισεκατομμύρια που θα εκταμιευτούν και από το Ταμείο Ανάκαμψης και θα προσανατολιστούν σ’ αυτήν την περιβόητη ανάπτυξη, που το κυρίως πακέτο θα προσανατολιστεί προς αυτή την κατεύθυνση, μακριά πάντα και ενάντια στις λαϊκές ανάγκες και τις αγωνίες που διαιωνίζονται και παραμένουν ακάλυπτες.

Όπως ο ΣΥΡΙΖΑ ως κυβέρνηση, εφάρμοσε ένα κολοβό εκλογικό σύστημα, απλή αναλογική για δημοτικούς και περιφερειακούς συμβούλους και 50 συν 1 και δεύτερο γύρο για δήμαρχο, περιφερειάρχη, που φυσικά καμία σχέση δεν έχει με την αριστερή αγωνία να διευρύνει το δημοκρατικό πλαίσιο λειτουργίας αυτών των κρατικών οργάνων, έτσι και η Νέα Δημοκρατία σήμερα με πρόσχημα την έλλειψη κυβερνησιμότητας στην τοπική διοίκηση, επαναφέρει ένα προκλητικό εκλογικό σύστημα, που καθιστά την πρώτη δύναμη παντοδύναμη με ένα ποσοστό 43%, με το οποίο θα μπορεί να εκλέγεται δήμαρχος και περιφερειάρχης, τη στιγμή που για το εργατικό σωματείο είναι απαγορευτικό να προκηρύξει απεργία.

Στην πραγματικότητα, δεν σας έλειψε ούτε η κυβερνησιμότητα ούτε διαλύθηκαν δήμοι ούτε πήραν διαζύγιο οι δήμοι και οι περιφέρειες με τη διαπλοκή και τη συναλλαγή με συμφέροντα, που είναι νύχι κρέας της καπιταλιστικής ανάπτυξης. Απεναντίας, λειτουργούν συντεταγμένα στις ράγες της πολιτικής της κυρίαρχης αστικής τάξης στις ράγες της Ευρωπαϊκής Ένωσης, υπάρχει δεν υπάρχει μάλιστα, συγκροτημένη κυβέρνηση. Το λέω αυτό γιατί υπάρχει αρκετή εμπειρία και στην Ευρωπαϊκή Ένωση.

Το εκλογικό σύστημα στην τοπική διοίκηση το βλέπουμε να είναι πολυποίκιλο σε χώρες της ευρώπης, μέλη της Ευρωπαϊκής Ένωσης. Το συναντάμε συχνά και την απλή αναλογική για τα δημοτικά περιφερειακά συμβούλια, καθώς και την εκλογή του δημάρχου από τα δημοτικά συμβούλια, όπως και την ενισχυμένη και το δεύτερο γύρο. Μήπως αυτό εμπόδισε την λειτουργία και τους επιδιωκόμενους στόχους; Προτάσσοντας εντελώς προσχηματικά το δήθεν αδιέξοδο που δημιούργησε η κυβέρνηση ΣΥΡΙΖΑ, με το εκλογικό σύστημα που εισήγαγε με τον ΚΛΕΙΣΘΕΝΗ 1 και με σειρά από διατάξεις και νόμους, τρεις νόμοι το 2019, τέσσερις το 2020 και πάει λέγοντας.

Μ’ αυτόν τον τρόπο αποψιλώσατε τα δημοτικά και περιφερειακά συμβούλια από κύριες και βασικές αρμοδιότητες, μετατρέποντας τις οικονομικές επιτροπές και τα άλλα εκτελεστικά όργανα δήμων και περιφερειών, σε πλέον αποφασιστικά και κάτω από τον απόλυτο έλεγχο των δημοτικών και περιφερειακών αρχών. Τα δε δημοτικά και περιφερειακά συμβούλια, παρά τις μεγαλοστομίες περί αυτοδιοίκησης και λαϊκής ψήφου, στην πραγματικότητα παίζουν ρόλο καρικατούρας του αστικού κοινοβουλευτισμού και το όποιο βάρος τους, το προσδιορίζουν πάντα οι ανάγκες της καπιταλιστικής κερδοφορίας, οι ανάγκες των επιχειρηματικών ομίλων, η προσαρμογή του κράτους προς την κατεύθυνση αυτή.

Η αντιπαράθεση του ΣΥΡΙΖΑ κεντράρει στην προώθηση της κουλτούρας των συναινέσεων, όπως μας λένε. Στόχος άλλωστε του συστήματος της μπασταρδεμένης αναλογικής, που εισήγαγε με τον ΚΛΕΙΣΘΕΝΗ.

Προτάσσει επίσης, στην επιχειρηματολογία του την απεξάρτηση της τοπικής αυτοδιοίκησης από τα κόμματα, επιδιώκοντας με αυτό το αντιδραστικό στο περιεχόμενό του επιχείρημα, προμετωπίδα των μνημονιακών απαιτήσεων όσον αφορά το νέο κύκλο των αντιδραστικών αλλαγών στο κράτος, να ντύσει το αντιδραστικό και αντιλαϊκό χαρακτήρα των λειτουργιών του σύγχρονου αυτού αστικού επιτελικού κράτους και των φορέων του, όπως είναι η τοπική διοίκηση, που στόχο έχουν την πιο αποτελεσματική εξυπηρέτηση των αναγκών του κεφαλαίου με τον μανδύα μιας ταξικής ουδετερότητας, για χρηστή διοίκηση, δημοκρατικότητα, αναλογικότητα, όπως μας λέει.

Επιδιώκει να ενσωματώσει σε αυτό το αντιδραστικό αφήγημα λαϊκές εργατικές δυνάμεις, να τις αδρανοποιήσει, ώστε να μην εναντιώνονται στις κατασταλτικές και αντιλαϊκές λειτουργίες του που ρημάζουν τη ζωή των εργαζομένων, των δημοτών.

Τι άλλο προβάλλει με αφορμή αυτό το ζήτημα; Τις δήθεν καλές πρακτικές της Ευρώπης. Αναλογικό εκλογικό σύστημα στα ευρωπαϊκά πρότυπα, όπως λέει, ως αποτέλεσμα διαβούλευσης με τις προοδευτικές δυνάμεις της αυτοδιοίκησης και τις άλλες προοδευτικές πολιτικές δυνάμεις. Αυτά είναι λεγόμενα του ΣΥΡΙΖΑ, συγκεκριμένα του τομεάρχη του ΣΥΡΙΖΑ, του υπεύθυνου τομεάρχη για τα ζητήματα αυτά. Είναι μια ρητορική που εντάσσεται στο πλαίσιο της διαπάλης στο χώρο της σοσιαλδημοκρατίας για το ποιος θα πάρει κεφάλι με προφανή στόχο να προσεταιριστεί δυνάμεις του Κινήματος Αλλαγής, προκειμένου να εδραιωθεί στο χώρο και φυσικά για να επανέλθει στην κυβερνητική καρέκλα. Μάλιστα ο ΣΥΡΙΖΑ μέμφεται τη Νέα Δημοκρατία καταλογίζοντάς της αδυναμία να ακολουθήσει τις ευρωπαϊκές πρακτικές.

Να θυμίσω εδώ αυτά που είχε πει ο κ. Χατζηγιαννάκης, ο Εισηγητής του ΣΥΡΙΖΑ σήμερα, αλλά και στο νομοσχέδιο για τη δημόσια διοίκηση, για τον εσωτερικό έλεγχο στο Δημόσιο, για να θυμόμαστε και τι λέμε εδώ μέσα. «Η Νέα Δημοκρατία, αλλά και όλες οι ελληνικές συντηρητικές παρατάξεις των οποίων είναι συνέχεια, δεν έχετε και δεν είχατε ουδέποτε καμία σχέση με το οικονομικό σύστημα του καπιταλισμού, του φιλελευθερισμού και του νεοφιλελευθερισμού, ούτε καν του νεοφιλελευθερισμού. Αν είχατε θα μπορούσαμε να κάνουμε μια συζήτηση ποια είναι τα υπέρ και τα κατά. Ποιες είναι οι παθογένειες του καπιταλισμού. Γενικότερα δεν εντοπίζω τα ίδια προβλήματα που θα εντόπιζα σε μια οποιαδήποτε συντηρητική παράταξη της Ευρώπης ή του δυτικού κόσμου.».

Τι άλλο μας λέει ο ΣΥΡΙΖΑ; «Ένας άλλος κόσμος είναι εφικτός.». Ποιος δηλαδή; Ο καπιταλισμός χωρίς τις παθογένειες. Αυτό είναι το πρόταγμα του ΣΥΡΙΖΑ παρουσιάζοντας τον εαυτό του ως εκείνη την πολιτική δύναμη που θα πρέπει να προτιμηθεί από το αστικό σύστημα ως τον επόμενο διαχειριστή της κυβερνητικής καρέκλας, δίνοντας εχέγγυα και ως αντιπολίτευση ότι θέλει και μπορεί να χειραγωγεί αποτελεσματικότερα λαϊκές αντιδράσεις, να τις ενσωματώνει στη στρατηγική του κεφαλαίου και της Ευρωπαϊκής Ένωσης.

Άλλωστε, το θεσμικό και λειτουργικό πλαίσιο είναι αντιλαϊκά καθορισμένο και ασφυκτικό στην τοπική διοίκηση, κεντράρει τις κεντρικές στρατηγικές επιλογές του αστικού συστήματος ευθυγραμμίζοντας τη λειτουργία και τη χρηματοδότηση της τοπικής διοίκησης με βάση τις ανάγκες και τις προτεραιότητες των επιχειρηματικών ομίλων μακριά και ενάντια στις λαϊκές ανάγκες οι οποίες διαιωνίζονται.

Είναι αυτό το αντιδραστικό πλαίσιο που πρωταγωνίστησε όλα τα προηγούμενα χρόνια με τη συνδρομή όλων των αστικών κομμάτων και ανέδειξε τους Δήμους και τις Περιφέρειες σε μοχλό επέλασης της αντιλαϊκής επίθεσης με αιχμή την ανατροπή των εργασιακών σχέσεων, τη διεύρυνση της ανταπόδοσης, την εμπορευματοποίηση και συρρίκνωση βασικών κοινωνικών δομών, τη φοροεπιδρομή, τις ιδιωτικοποιήσεις που επιταχύνονται με μοχλό και τους λεγόμενους αναπτυξιακούς οργανισμούς στους Δήμους που τρέχουν με ταχύτητα σήμερα και γύρω από το μενού τους παίρνουν τη θέση όλες μα όλες οι πολιτικές δυνάμεις.

Το ιντερμέτζο της κολοβής απλής αναλογικής στο εκλογικό σύστημα της τοπικής διοίκησης που εισήγαγε η κυβέρνηση ΣΥΡΙΖΑ διατηρώντας αλώβητο τον εκβιασμό του δεύτερου γύρου με στόχο και έγνοια του ο θεσμός του Δημάρχου και του Περιφερειάρχη να σηματοδοτεί μια διευρυμένη συναίνεση των παρατάξεων των κομμάτων της Νέας Δημοκρατίας, του ΣΥΡΙΖΑ, του Κινήματος Αλλαγής στις βαθύτατα αντιδραστικές αλλαγές στην τοπική διοίκηση είναι αλήθεια ότι δεν του απέφερε και τα επιδιωκόμενα κομματικά οφέλη. Έτσι που σήμερα τα αυτοδιοικητικά και άλλα στελέχη του παρακάτω δεν πολύ παθιάζονται για την υπεράσπιση του.

Το δε Κίνημα Αλλαγής - ΠΑΣΟΚ ζει στη δική του δίνη. Μετεωρίζει μεταξύ Νέας Δημοκρατίας και ΣΥΡΙΖΑ ασκώντας τους κριτική με αιχμή το όριο του 43% για την εκλογή Δημάρχου – Περιφερειάρχη, λέγοντάς τους ότι δεν νομιμοποιούνται να ηγηθούν της κοινωνικής συναίνεσης προς τα κάτω, ότι αυτός μπορεί καλύτερα.

Είναι γεγονός ότι τα έμπειρα παλιά στελέχη της σοσιαλδημοκρατίας έχουν πάρει ντοκτορά στην πολιτική της ενσωμάτωσης των λαϊκών μαζών, ειδικά στο χώρο της τοπικής αυτοδιοίκησης και είναι αυτά, που άνοιξαν και εδραίωσαν τον δρόμο των αντιδραστικών ανατροπών και στο χώρο αυτόν. Αυτή, λοιπόν, η διαμάχη ανάμεσα σε Νέα Δημοκρατία – ΣΥΡΙΖΑ - Κίνημα Αλλαγής για το ποιος νομιμοποιείται και ποιος δεν έχει το δικαίωμα της πατρότητας της κοινωνικής συναίνεσης και ο ανταγωνισμός, για το ποιος είναι καλύτερος ή χειρότερος εκφραστής του νεοφιλελευθερισμού, είναι περί όνου σκιάς.

Ας μην πάμε πολύ μακριά. Θα σας φέρω τα παραδείγματα από την Κρήτη. Αρναουτάκης Σταύρος, ο περιφερειάρχης ο οποίος στηρίζεται από όλους σας. Δεν είναι προσωπικό το ζήτημα, να το ξεκαθαρίσουμε. Αναφέρομαι στον θεσμικό του ρόλο ως περιφερειάρχης. Εκτείνεται η στήριξη από το ΣΥΡΙΖΑ, Κίνημα Αλλαγής, ένα πολύ μεγάλο κομμάτι της Νέας Δημοκρατίας πλέον, να έχει και την επίσημη στήριξη της παράταξης της Νέας Δημοκρατίας, που όλα τα ψηφίζει, δεν υπάρχει κάτι που να μην έχει ψηφίσει. Είναι σε αγαστή συνεργασία. Μέχρι και εθνικιστικά και ακροδεξιά στοιχεία που εκπροσωπούνται στα όργανα της περιφέρειας. Μην εκπλήσσεστε καθόλου. Αυτή είναι η συναίνεση σε όλο της το μεγαλείο, κύριε Ζαχαριάδη, την οποία, φυσικά, όλοι σας αναζητείται διακαώς. Αυτό το μοντέλο είναι μπροστά σας και την ίδια στιγμή ο ΣΥΡΙΖΑ μιλάει για τη σύγκληση των προοδευτικών δυνάμεων. Τι υποκρισία, τι τυχοδιωκτισμός, τι οπορτουνισμός.

Ένας περιφερειάρχης, δηλαδή, το αγαπημένο παιδί μεγάλων ξενοδόχων, τουριστικών πρακτόρων, μεγάλων εξαγωγέων, ένθερμος υποστηρικτής της αμερικανο νατοϊκής δολοφονικής βάσης στη Σούδα. Ο περιφερειάρχης που έχει αφήσει και η περιφερειακή αρχή, γυμνό το νησί από μέτρα αντιπλημμυρικής, αντισεισμικής, αντιπυρικής θωράκισης. Και την ίδια στιγμή, να έχει και το προνόμιο αυτό της διαχείρισης δύο ταμείων. Άλλο σκάνδαλο αυτό. Να δίνει με τη σέσουλα χρήμα και δεν αφορά, φυσικά, μόνο τον περιφερειάρχη Κρήτης. Όλοι οι περιφερειάρχες έχουν το ελεύθερο από την κυβέρνηση να βάζουν το χέρι σε δύο ταμεία, λες και είναι δικό τους πορτοφόλι και να δίνουν χρήμα με τη σέσουλα όπου θέλουν, αρκεί να εξασφαλίσουν τη στήριξή τους στο πρόσωπο του και στην πολιτική που εκπροσωπούν.

Είναι εκείνος ο περιφερειάρχης, που πριν από λίγες ημέρες, ήταν εκ των εισηγητών στην παρουσίαση του ΣΥΡΙΖΑ-Προοδευτική Συμμαχία. Στην παρουσίαση της εναλλακτικής πρότασης του κόμματος για το Ταμείο Ανάκαμψης. Ο κύριος ομιλητής ήταν ο Αλέξης Τσίπρας. Είναι εκείνος που σε λίγες ημέρες θα φωτογραφηθεί μαζί με τον κύριο Μητσοτάκη στην Κρήτη, για την ανακοίνωση έναρξης εργασιών του βόρειου οδικού άξονα. Κι αυτό το κάνει συστηματικά, ως περιφερόμενος θίασος με αρχηγούς κομμάτων και κυβερνητικά κλιμάκια και μιλάμε, τώρα, για ένα βόρειο οδικό άξονα με εκατοντάδες νεκρούς, για τον οποίο εδώ και 30-40 χρόνια κοροϊδεύουν ασύστολα όλες οι κυβερνήσεις ότι θα τον φτιάξουν. Εμείς δεν λέμε ότι δεν θα φτιαχτεί τώρα. Πολύ πιθανό να φτιαχτεί, αλλά αφού έχει γίνει και η σχετική συνεννόηση με τους επιχειρηματικούς ομίλους, γιατί για να μπουν τα ιδιωτικά κεφάλαια προφανώς, πρέπει να πάρουν ένα αντάλλαγμα. Και ποιο είναι αυτό το αντάλλαγμα; Τα διόδια, τα οποία θα είναι και πανάκριβα.

Για να επανέλθω σ αυτό καθαυτό το νομοσχέδιο. Μετά, λοιπόν, τον ΣΥΡΙΖΑ και την καρικατούρα εκλογικό σύστημα, έρχεται σήμερα η Νέα Δημοκρατία, παίρνοντας την σκυτάλη αυτή της εναλλαγής των εκλογικών συστημάτων, με βάση και τις δικές της κομματικές επιδιώξεις, όπως μας έχουν συνηθίσει τα κυβερνητικά κόμματα και που καμία σχέση δεν έχουν με την έγνοια της πιστής αποτύπωσης της λαϊκής ψήφου. Θεωρούμε δε απαράδεκτο το γεγονός ότι δεν τολμάτε επιτέλους, να μετακινηθείτε από ένα καθόλα σαθρό και αναχρονιστικό θεσμικό πλαίσιο το οποίο απαγορεύει στα πολιτικά κόμματα να προβάλλουν, ευθέως, υποψηφιότητες στα όργανα όλων των βαθμίδων της τοπικής διοίκησης.

Όταν λέμε πως δεν τολμάτε, αναφερόμαστε όχι μόνον στην Κυβέρνηση που το έφερε μέχρι τη διαβούλευση και σήμερα το παίρνει πίσω. Το θάβει δηλαδή, στην κυριολεξία. Αναφέρομαι και στις δυνάμεις της Αντιπολίτευσης, όπως τον ΣΥΡΙΖΑ και το Κίνημα Αλλαγής, που επιμένουν να κρύβονται και να παίζουν κομματικό παιχνίδι, γύρω από την ταμπέλα του δήθεν αυτοδιοίκητου. Ένα βαθιά υποκριτικά δομημένο σκηνικό που συντηρείται για πάρα πολλά χρόνια στην χώρα μας από όλες τις κυβερνήσεις, συντηρώντας την ψευδεπίγραφη εικόνα των δήθεν αυτοδιοικητικών και υπερκομματικών υποψηφιοτήτων και ένα περιβάλλον που παραπλανά και εκμηδενίζει την ευθύνη και τη λογοδοσία των πολιτικών κομμάτων, ως προς τις υποψηφιότητες και τα πεπραγμένα των αιρετών, που έτσι κι αλλιώς υποστηρίζουν και τελικά, κάνετε πίσω. Για εμάς, προσωπικά, δηλαδή ως κόμμα, δεν μας εκπλήσσει αυτό. Απλά, να ξεκαθαρίσουμε τα πράγματα και το τι, ο καθένας πρεσβεύει.

Για εσάς αυτό που προέχει στην πραγματικότητα, είναι να ψαρεύετε ψήφους στα θολά νερά και πιο θολά είναι ακόμα πιο καλά. Το σκηνικό σας βολεύει όλους, πόσο μάλλον όταν μπροστά σας έχετε να διαμοιράσετε τα ιμάτια της παλιάς σοσιαλδημοκρατίας στο χώρο, που ως γνωστόν τα στελέχη της, έζησαν, γέρασαν κι έκαναν καριέρα με την ταμπέλα του δήθεν αυτοδιοικητικού.

Σε κάθε περίπτωση, αυτό που υπερασπίζεται η Κυβέρνηση, με το εκλογικό σύστημα που σήμερα καταθέτει, καθώς και με τις νέες αντιδραστικές προσαρμογές που έφερε ή προετοιμάζεται να φέρει στην τοπική διοίκηση το επόμενο διάστημα είναι η επιδίωξη, το κράτος και οι τοπικοί θεσμοί του, ώστε να εξυπηρετήσουν πιο αποτελεσματικά και ενιαία τις γρήγορες μεταβολές των αναγκών και προτεραιοτήτων των μεγάλων επιχειρηματικών ομίλων.

Διότι, ως γνωστόν, ο χρόνος είναι χρήμα για το κεφάλαιο και τους εκπροσώπούς του στο πολιτικό επίπεδο και πιθανές καθυστερήσεις από μία αναπάντεχη οργανωμένη λαϊκή παρέμβαση, πρέπει να προβλεφθεί και να χειραγωγηθούν.

Το αντιδραστικό εκλογικό σύστημα είναι μόνο ένα μέρος των αντιδραστικών κατασταλτικών σχεδιασμών τους, που μόνο ο οργανωμένος λαός και το κίνημά του μπορούν να ακυρώσουν και να το ανατρέψουν.

Το Κ.Κ.Ε., χωρίς καμία αυταπάτη για τον ρόλο της τοπικής αυτοδιοίκησης και με αρχή του, την ισοτιμία της ψήφου όσο είναι εφικτό σ’ αυτές, τις σημερινές συνθήκες, υπερασπίζεται σταθερά και χωρίς «ναι, μεν, αλλά» το σύστημα της απλής, ανόθευτης, αναλογικής και στην εκλογή των τοπικών οργάνων.

Με αυτή την αφετηρία, εναντιωνόμαστε καθαρά στην επαναφορά του ορίου όσον αφορά την εκπροσώπηση των πολιτικών δυνάμεων, στον εκβιαστικό δεύτερο γύρο, που εκτός του στόχου της ενσωμάτωσης, ενισχύει τον προσωποκεντρικό χαρακτήρα στη λειτουργία αυτών των θεσμών, αναπαράγοντας και με αυτόν τον τρόπο φαινόμενα σήψης παραγοντισμού, τα οποία γενικεύονται και σε αυτό το επίπεδο, στη μείωση του αριθμού των δημοτικών και περιφερειακών συμβούλων και την ευθυγράμμιση των ψηφοδελτίων στις κοινότητες με τα κεντρικά ψηφοδέλτια των δήμων. Είναι φανερό ότι επιδιώκει να βάλει όρια και μέτρα για τον αποκλεισμό συγκεκριμένων πολιτικών δυνάμεων, να εξοβελίσει τη δυνατότητα και με αυτόν τον τρόπο ενοχλητικές ριζοσπαστικές φωνές.

Τέλος, για να κλείσω, κύριε Πρόεδρε, ένα ερώτημα προς τον κύριο υπουργό. Πότε έχετε σκοπό να σταματήσει αυτή η κοροϊδία των εξ’ αποστάσεως συνεδριάσεων και λήψης αποφάσεων στα δημοτικά και περιφερειακά συμβούλια; κι αυτό με πρόσχημα την Πανδημία. Πραγματικά, εδώ μιλάμε για ένα ευτελισμό των διαδικασιών και αυτός ο ευτελισμός βολεύει συγκεκριμένες δημοτικές και περιφερειακές αρχές, οι οποίες κρύβονται πίσω από τις Πράξεις Νομοθετικού Περιεχομένου και πίσω από ένα υπαρκτό πρόβλημα, που όμως, πλέον είναι διαχειρίσιμο, λαμβάνοντας όλα εκείνα τα απαραίτητα μέτρα.

Για πέστε μου τώρα, στην Κρήτη που καταφθάνουν τα τσάρτερ, το ένα πίσω από το άλλο, η εστίαση που έχει ανοίξει και τα συμβούλια και οι επιτροπές, δηλαδή οικονομικές επιτροπές, περιβάλλοντος, χωροταξίας, συνεχίζουν να είναι εξ’ αποστάσεως οι συνεδριάσεις τους. Αυτό δεν είναι ξεφτίλα; Με συγχωρείτε για την έκφραση. Πραγματικά είναι ξεφτίλα. Δηλαδή, πρόκειται για ένα αντιδημοκρατικό κατήφορο.

Η συνέχιση αυτής της διαδικασίας είναι φανερό ότι εξυπηρετεί σκοπιμότητες. Με τον τρόπο αυτόν δηλαδή, της τηλεδιάσκεψης που έχει πάρει πλέον, μόνιμο χαρακτήρα, η μόνη επιδίωξη και ο σκοπός είναι να φιμωθεί η φωνή της Αντιπολίτευσης.

Δεν εξηγείται αλλιώς, να μην ακούγονται πλατιά οι θέσεις, οι απόψεις και τα επιχειρήματα κάθε αντίθετης φωνής μέσα στο δημοτικό και στο περιφερειακό συμβούλιο, να μην συζητούνται τα αιτήματα των φορέων του μαζικού κινήματος, που βρίσκουν τοίχο στην άρνηση του προέδρου του περιφερειακού συμβουλίου να τα εντάξει στην ημερήσια διάταξη. Εμείς, ως σύμβουλοι της λαϊκής συσπείρωσης, σε όλη τη χώρα, έχουμε καταθέσει επανειλημμένως για την διαδικασία λειτουργίας των συμβουλίων και συνολικά, τον ευτελισμό των συλλογικών οργάνων.

Συζητούνται στις συνεδριάσεις χωρίς τη φυσική παρουσία των συμβούλων ή και με τεχνικά προβλήματα, πολύ σοβαρά θέματα. Μιλάμε για προϋπολογισμούς, τροποποιήσεις προϋπολογισμών, πλαίσια δράσης και τεχνικά προγράμματα, ενώ έχει απαγορευθεί το δικαίωμα των σωματείων φορέων να παρίστανται σε συνεδριάσεις ή να θέτουν προβλήματα και ψηφίσματα με την παρουσία τους. Έχουμε καταγγείλει την τακτική να έρχονται εισηγήσεις την τελευταία στιγμή, χωρίς να δίνεται και επαρκής χρόνος προκειμένου να τοποθετηθούμε. Καταγγέλλουμε, λοιπόν, ως ελάχιστη στάση διαμαρτυρίας, τη συνέχιση αυτής της παρωδίας. Καλούμε την Κυβέρνηση να άρει τους περιορισμούς και τις πράξεις νομοθετικού περιεχομένου και να επανέλθουμε στη φυσιολογική κατάσταση, λαμβάνοντας πάντα όλα τα αναγκαία μέτρα προστασίας, χώρος, αποστάσεις, μάσκες και λοιπά. Ευχαριστώ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κύριος Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Κύριε Πρόεδρε, κύριε Υπουργέ, κυρίες και κύριοι συνάδελφοι, αυτή τη στιγμή που μιλάμε, κύριε Υπουργέ έχουμε την καλοκαιρινή «Μήδεια». Νομίζω ότι ενημερώνεστε συνεχώς. Η κατάσταση στην Κορινθία, Λουτράκι, Αλεποχώρι κυρίως, από το Σχίνο που ξεκίνησε και τώρα μαθαίνω ότι κατευθύνεται και στο Πόρτο Γερμενό. Βλέπετε από το πρωί οι καπνοί και η στάχτη έχει γίνει εφιάλτης για τους κατοίκους της Αττικής.

Κύριε Υπουργέ, θα σας πω κάτι και το λέω με εξαιρετική συμπάθεια στο πρόσωπό σας, γιατί εμείς δεν είμαστε συνηθισμένοι σε αυτά τα πράγματα εδώ στη Βουλή. Το 112 δεν λειτούργησε, κύριε Υπουργέ. Πρέπει να το δούμε αυτό διότι, ο εκπρόσωπος της Πυροσβεστικής είπε ότι δεν χρειάστηκε, όμως, εκκενώθηκαν 4 οικισμοί, έχουν καεί σπίτια και υπάρχει τεράστια καταστροφή. Αυτή η καταστροφή, ξέρετε, δεν θα τη δούμε την ίδια στιγμή. Θα τη δούμε αφού τελειώσει η πυρκαγιά. Τότε θα δούμε τι καταστροφή υπάρχει. Κάποια στιγμή πρέπει να είμαστε έτοιμοι. Δεν ξέρω, ίσως πρέπει να αναρωτηθούμε όλοι, η προετοιμασία για την καλοκαιρινή περίοδο, την αντιπυρική περίοδο, έχει γίνει σωστά, κύριε Υπουργέ; Έχουν έρθει τα απαραίτητα ελικόπτερα και αεροσκάφη που προβλέπονται να υπάρχουν στην Πυροσβεστική Υπηρεσία και στην Υπηρεσία Πολιτικής Προστασίας. Αυτά είναι τα ερωτήματα, διότι μέρες καίγεται τώρα και δεν έχει σβήσει η φωτιά. Τι θα γίνει με αυτό το πράγμα;

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών)**: *(Ομιλεί εκτός μικροφώνου)*.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Το 112, σας λέω, δεν λειτούργησε και δικαιολόγησε ο εκπρόσωπος της Πυροσβεστικής ότι δεν υπήρξε ανάγκη να λειτουργήσει. Δεν θέλω να κάνω αντιπολίτευση πάνω στη στάχτη και στα αποκαΐδια. Δεν κάνω τέτοιο πράγμα, όμως πρέπει να δούμε σοβαρά αυτήν την κατάσταση και την Πολιτική Προστασία εάν, πράγματι, δούλεψε το σχέδιο για πρώτη φορά, γιατί τώρα καταλαβαίνουμε αν θα δουλέψει η Πολιτική Προστασία. Η Πολιτική Προστασία δεν είναι να βγαίνει ο κ. Χαρδαλιάς κάθε μέρα στα κανάλια και να μας λέει πόσοι νεκροί υπήρχαν και πόσες περιοχές είναι «κόκκινες» και «πράσινες» και «κίτρινες» και «πορτοκαλί» και «φορέστε μάσκες» και «τιμωρώ με 300άρια και 500άρια». Η Πολιτική Προστασία είναι αυτό. Είναι η ΜΗΔΕΙΑ, η αντιμετώπιση των καιρικών φαινομένων.

Πάμε τώρα στις εκλογές των δημοτικών και περιφερειακών αρχών πρώτου και δευτέρου βαθμού τοπικής αυτοδιοίκησης. Θυμίζει ένα τραγούδι της Ρίτας Σακελλαρίου, που προφανώς ακούγατε και εσείς, «Ιστορία μου, αμαρτία μου, λάθος μου μεγάλο».

Άκουσα προηγουμένως την εκλεκτή συνάδελφο, την κυρία Λιακούλη, να κατηγορεί το ΣΥΡΙΖΑ και τη Νέα Δημοκρατία ότι εκμεταλλεύονται κομματικά την τοπική αυτοδιοίκηση, όμως τόσα χρόνια το ΠΑΣΟΚ ήταν στην εξουσία. Τα ίδια πράγματα δεν κάνατε; Όχι εσείς προσωπικά, το ΠΑΣΟΚ. Τώρα έγινε ΚΙΝΑΛ, αλλά είναι ΠΑΣΟΚ, όμως.

Άρα, λοιπόν, όλα τα κόμματα τα οποία έχουν κυβερνήσει έχουν το πρόβλημα το οποίο εσείς πολύ σωστά θέσατε. Κομματικοποιήσατε χρόνια τώρα και συνεχίζουμε να κομματικοποιούμε την τοπική αυτοδιοίκηση. Ωραία, θα φύγει ο ν.4545/2018, κύριε Υπουργέ, η απλή αναλογική και θα έρθει η ενισχυμένη αναλογική. Προσωπικά και το κόμμα της Ελληνικής Λύσης – είναι και στο πρόγραμμά του αυτό, δεν αλλάζουμε αυτά τα οποία έχουμε θέσει σαν αρχή – είναι υπέρ της απλής αναλογικής με το 3%, όπως έχετε βάλει και εσείς τώρα για εθνικούς λόγους.

Θα πω όμως το εξής. Επειδή θα μου πείτε «μα, δεν λειτουργεί η απλή αναλογική». Μα, δεν τη δοκιμάσαμε την απλή αναλογική, κύριε Υπουργέ, στην τοπική αυτοδιοίκηση για να ξέρουμε. Βεβαίως, ο ν.4545/2018 του ΣΥΡΙΖΑ είχε πάρα πολλά προβλήματα. Θα μπορούσαμε να τα λύσουμε αυτά τα προβλήματα. Δηλαδή, αντί, «όταν πονάει το χέρι μας, να το κόψουμε», θα μπορούσαμε να «βάλουμε κάτι στην πληγή επάνω». Δεν γίνεται δηλαδή να έρχεται ένα κόμμα, να κυβερνάει 4 χρόνια να, αλλάζει την εκλογική νομοθεσία της τοπικής αυτοδιοίκησης, να έρχεται ένα άλλο κόμμα, χωρίς να προλαβαίνει αυτή η προηγούμενη αρχή να δούμε, δουλεύει, δεν δουλεύει; Με τι κομματικά κριτήρια γίνονται οι επιλογές των δημάρχων, δεν γίνονται; Μπαίνουν και άλλα πρόσωπα της τοπικής αυτοδιοίκησης από το λαό, από τις πόλεις, από τα χωριά, να κυβερνήσουν, να διοικήσουν τον τόπο τους ή τελικά , κύριε Υπουργέ μου, έρχεται ο κ. Μπακογιάννης «φυτευτός»; Συγνώμη, δεν λέω για τον κύριο Μπακογιάννη, για οποιονδήποτε κύριο Μπακογιάννη, από τη Φωκίδα ή από την Ευρυτανία ή από τη Θεσσαλονίκη και μπαίνει εδώ στην Αθήνα και βρίσκει ένα πρόγραμμα, το οποίο το εφέυρε δεν ξέρω πού, το μεγάλο περίπατο; Βρίσκει και μερικά εκατομμυριάκια, κάνει μια μπούρδα και μισή, Βασιλίσσης Σοφίας, Αμαλίας, τέσσερις και τέσσερις, οκτώ λωρίδες και τις κάνει δύο;

Δεν χρειάζεται να είσαι άνθρωπος ο οποίος ασχολείται με αυτό το πράγμα. Κοινή λογική. Είναι δυνατόν οκτώ λωρίδες να τις κατεβάζεις σε δύο; Θα ακούς βρίσιμο από το πρωί μέχρι το βράδυ. Στο κέντρο της Αθήνας, αντί να βάλουμε καλλωπιστικές ελιές, ας πάνε μερικοί στο Περιστέρι, που περνάω πολλές φορές, κύριε Υπουργέ και εσείς νομίζω και βλέπετε κάτι ώρες καλλωπιστικές ελιές, μικρές με χοντρό κορμό, φωτισμένες. Αυτό μάλιστα. Στην Αθήνα την ελιά το καταλαβαίνω. Αυτό το τεράστιο το φοίνικα, αυτό το πράγμα το οποίο είναι 40 μέτρα μέσα σε ένα δοχείο, που με έναν αέρα δυνατό μπορεί να πέσει και να σκοτώσει και κανέναν άνθρωπο, τι τα ήθελε; Η τοπική αυτοδιοίκηση, εάν ο κ. Μπακογιάννης δεν ήταν «φυτευτός», θα καταλάβαινε και δεν το λέω για τον κ. Μπακογιάννη.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κύριε Μυλωνάκη, θα παρακαλούσα να αφαιρεθεί ο χαρακτηρισμός. Έχει εκλεγεί από τους πολίτες της Αθήνας, όπως έχετε εκλεγεί και εσείς.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»)**: Βεβαίως. Έτσι είναι όπως τα είπατε, κύριε Πρόεδρε, έχει εκλεγεί από τους πολίτες της Αθήνας. Μόνο που οι πολίτες της Αθήνας εξέλεξαν τον κύριο Μπακογιάννη με την επιρροή τη δική σας, κύριε Πρόεδρε, της Νέας Δημοκρατίας, αφού θέλετε να ακούσετε. Για αυτό λέω ότι η κομματική αυτή «ρεμούλα» πρέπει να φύγει. Να σταματήσουν τα κόμματα να παρεμβαίνουν στην τοπική αυτοδιοίκηση. Η Ελληνική Λύση ούτε κατέβασε υποψήφιο τις δημοτικές, ούτε πρόκειται να ασχοληθεί με την τοπική αυτοδιοίκηση, ούτε στις επόμενες εκλογές. Είναι αρχή, η κάθε πόλη, η κάθε περιφέρεια, το κάθε χωριό να έχει τη δυνατότητα να επιλέξει τους καλύτερους που αποφασίζονται από τους ίδιους τους πολίτες τους, για να μπορούν να κάνουν και δουλειά.

Σκάνδαλα επί σκανδάλων τόσα χρόνια στην Τοπική Αυτοδιοίκηση δεν λύθηκαν και δεν θα λυθούν ποτέ. Απευθείας αναθέσεις, 45άρια, 35άρια κομμένα, πράγματα, λέω τώρα εγώ που τα θυμάμαι, πολεοδομίες αμαρτωλές στο Μάτι, κύριε Ζαχαριάδη, στην Ανατολική Αττική. Εκεί που έγινε η μεγάλη πυρκαγιά Νέο Βουτζά, Μάτι, Κόκκινο Λιμανάκι, πηγαίνετε και ρωτήστε τους κατοίκους τι έχει γίνει μέχρι σήμερα;

Απευθύνομαι στον κ. Υπουργό, βεβαίως, αλλά και σε εσάς οι οποίοι σαν κυβέρνηση τότε και σαν Τοπική Αυτοδιοίκηση τότε με Περιφερειάρχη την κυρία Δούρου έχετε πάρα πολύ μεγάλες ευθύνες για εκείνη εκεί την καταστροφή των 102 νεκρών.

Όμως αυτοί που έμειναν δεν δικαιούνται να φτιάξουν τα σπιτάκια τους, το κεραμίδι τους;

Δεν έχουν πάρει τίποτα ή αν έχει βγει ένα ποσόν έχει πάρει, κύριε Υπουργέ, το 40% και το άλλο 60% το χρωστάνε τρία χρόνια τώρα και προσπαθούμε να μπορέσουμε να τους κρατήσουμε τους ανθρώπους αυτούς, ορισμένες οικογένειες οι οποίες έχουν πραγματικά ανάγκη στο ΚΕΔΑΛ και στα ΚΑΥ και από δω και από κει.

Τι θα γίνει με αυτούς τους ανθρώπους;

Αυτά πρέπει να βλέπει η Τοπική αυτοδιοίκηση. Αυτά πρέπει να βλέπει το Υπουργείο Εσωτερικών.

Πάμε τώρα να δούμε τι αλλάζει τελικά, κύριε Υπουργέ, άραγε σε αυτόν τον καινούργιο νόμο;

Αλλάζει ο ν. 4545/2018 και έρχονται οι νόμοι οι παλαιοί οι οποίοι ίσχυαν και νομίζω ότι επαναφέρετε τους νόμους τους παλιούς κυρίως του 2010.

Τέλος η απλή αναλογική. Αυτό το καταλαβαίνουμε, απλά να το καταλάβει και ο κόσμος.

Τροποποιείται το ποσοστό πλειοψηφίας το οποίο απαιτείται για την ανάδειξη του επιτυχόντος συνδυασμού στις εκλογές δημάρχων και δημοτικών συμβούλων, το ίδιο γίνεται και στις περιφέρειες δηλαδή, του περιφερειάρχη και των περιφερειακών συμβούλων.

Το ποσοστό πλειοψηφίας από 50% συν μία ψήφο είναι τώρα 43% συν μία ψήφο. Πέντε χρόνια η θητεία, άρα επανέρχεται ο νόμος ο παλαιότερος, πέντε χρόνια θητεία και οι πρώτες εκλογές ξεκινάνε από τον Οκτώβριο του 2023.

Αυτά έχουν αλλάξει.

Αυτό, όμως, που πρέπει να δείτε και νομίζω ότι πρέπει να διορθωθεί είναι εκτός από τη μείωση των δημοτικών συμβουλίων που εσείς το δικαιολογείται, μπορούμε να το δούμε και αυτό, μπορούμε να το συζητήσουμε ότι θα εξοικονομηθούν μερικά 1, 2, 3 εκατομμύρια ευρώ που είναι λίγα, δεν είναι πολλά τα λεφτά. Εν πάση περιπτώσει δεν μπορούμε να πούμε τώρα, αφήστε το ότι από τον ΣΥΡΙΖΑ ξεκίνησε το κακό, από τη Νέα Δημοκρατία μετά. Έχετε μια συνήθεια να παίρνετε τα λεφτά από την τοπική αυτοδιοίκηση, να ελέγχονται τα χρήματα της τοπικής αυτοδιοίκησης. Γιατί;

Ένας δήμος μπορεί να είναι νοικοκυρεμένος, να έχει και 10 - 15 εκατομμύρια στην άκρη, να θέλει ο δήμαρχός του να προγραμματίσει να φτιάξει τους δρόμους, να κλαδεύσει τα δέντρα, να μαζέψει τα κλαδιά.

Εδώ, υπάρχουν στα βόρεια προάστια, κύριε Υπουργέ, άμα πάτε πάρα πολλά κλαδιά πεταμένα στους δρόμους. Κάποιοι τα έκοψαν και τα άφησαν εκεί πέρα από τα Χριστούγεννα. Θα πάρουν φωτιά, θα καούν τα σπίτια και μετά θα κλαίνε και θα λένε «πώς έγινε αυτό;».

Επίσης, αυτό το πράγμα το οποίο έγινε κάτω από 300 κατοίκους νομίζω ότι ο πρόεδρος της κοινότητας όσο πιο μικρή είναι η κοινότητα τόσο πιο αναγκαίο είναι ο πρόεδρος της κοινότητας και οι άνθρωποι οι οποίοι θα βοηθήσουν στα κοινά την Κοινότητα αυτή πρέπει να είναι από εκεί και να εκλέγονται από τους ίδιους. Τώρα, επιλέγονται από τον δήμαρχο. Αρέσει στον δήμαρχο π.χ. ο Μυλωνάκης θα τον βάλει στην Κοινότητα εκεί των 250 κατοίκων και άλλους δύο - τρεις μαζί του και έληξε το παραμύθι.

Άρα, ο δήμαρχος με τον νόμο τον οποίο φέρνετε ελέγχει τα πάντα. Ελέγχει την Οικονομική Επιτροπή, ελέγχει το δημοτικό συμβούλιο. Θα μου πείτε και τώρα υπάρχει κάποια διαφορά και επειδή, υπάρχει δημοτικό συμβούλιο που μπορεί να μην ελέγχεται από το Δήμαρχο δεν περνάνε τα πάντα, αφού έχει την Οικονομική Επιτροπή;

Το χρήμα είναι το παν. Αυτά πρέπει να δούμε και να αναλογιστούμε τι πάμε να κάνουμε;

Πάμε να φτιάξουμε έναν νόμο ο οποίος είναι καλύτερος από τον προηγούμενο; Ή πάμε να φτιάξουμε έναν νόμο, ο οποίος ξαναφέρνει στη μνήμη μας τόσα χρόνια Τοπική Αυτοδιοίκηση, με το πλειοψηφικό σύστημα, όπως εσείς λέτε τώρα;

Υπενθυμίζω ότι ο κύριος Βορίδης είχε χαρακτηρίσει τον νόμο του ΣΥ.ΡΙΖ.Α. καταστροφικό για την Αυτοδιοίκηση σε μία επίκαιρη ερώτηση, αν δεν κάνω λάθος, του κ. Ζαχαριάδη. Αυτός ο νόμος, επαναλαμβάνω, ποτέ δεν λειτούργησε. Άρα, δεν μπορούμε να τον κρίνουμε. Το δεύτερο μέρος του νομοσχεδίου αφορά τη διεκδίκηση των περιφερειών.

Επίσης, πρέπει να πω το εξής. Η ελληνική διοίκηση διαρθρώνεται σύμφωνα με το αποκεντρωτικό σύστημα κατά το άρθρο 101 του Συντάγματος το οποίο λέει «τα κεντρικά όργανα του κράτους έχουν τη γενική κατεύθυνση, τον συντονισμό και τον έλεγχο της νομιμότητας των πράξεων των περιφερειακών οργάνων».

Εδώ, θα πρέπει να βάλουμε έναν αστερίσκο. Είναι ανεπίτρεπτο οι δήμοι να χρωστούν τεράστια ποσά. Δεν ξέρω πως τα καταφέρουν. Τελικά, αυτά τα ποσά σε πάρα πολλούς δήμους, για να λειτουργήσει μετά ο επόμενος Δήμαρχος, αφού δεν θα εκλεγεί ο προηγούμενος, χαρίζονται. Με αποτέλεσμα τα χρήματα του Έλληνα πολίτη να φαίνονται ότι έχουν χαθεί.

Από πού έχουν χαθεί;

Πώς έχουν χαθεί;

Έχει πληρώσει κάποιος δήμαρχος ο οποίος έχει κάνει τέτοια ζημιά στον τόπο του;

Που πηγαίνουν τα λεφτά διότι, ο κόσμος πληρώνει;

Θα σας πω κάτι, κύριε Υπουργέ και να κλείσω με αυτό. Το συνάντησα και προφανώς και εσάς σας έχουν πάρει πάρα πολλοί τηλέφωνο. Μόλις είχε σταματήσει το lockdown, την επόμενη μέρα είχε ένα ψιλόβροχο, μου τηλεφώνησαν 5 μαγαζιά από τη Γλυφάδα, στα οποία πήγε μικτό κλιμάκιο από την ΕΑΔ μαζί με την αστυνομία και συγκεκριμένα έξω από ένα μαγαζί με παγωτά. Προσέξτε! Στο πεζοδρόμιο υπήρχαν νόμιμα τραπεζοκαθίσματα. Από πάνω υπήρχε τέντα, την οποία είχε ανεβάσει. Όταν άρχισε να βρέχει λίγο κατέβασε την τέντα. Πήγε εκεί το μεικτό κλιμάκιο και τιμωρήθηκε επειδή είχε τέντα από πάνω. Η πολυκατοικία που είναι από πάνω, αν κάποιος ρίξει κάτι ή λίγο βρέξει, είναι λογικό ότι θα πέσει πάνω στο παγωτό και πάνω στα κεφάλια των ανθρώπων. Πρέπει να υπάρχει τέντα. Κύριε Υπουργέ, το αποτέλεσμα ήταν 1.500 ευρώ πρόστιμο και το κατάστημα κλειστό για 15 μέρες.

Πώς θα λειτουργήσει ο μικρός επιχειρηματίας;

Συγκεκριμένα ήταν το κατάστημα της «ΔΩΔΩΝΗΣ», για να μην πω και τα υπόλοιπα. Ένα από τα μαγαζιά στη Γλυφάδα, τα οποία μου τηλεφώνησαν, γιατί έψαχναν μία σανίδα σωτηρίας.

Αυτό, πώς γίνεται;

Δεν είναι λογικό από πάνω να υπάρχει μία τέντα;

Είναι δυνατόν να του επιβληθεί 1.500 ευρώ πρόστιμο και το κατάστημα κλειστό για 15 μέρες, το οποίο μόλις είχε ανοίξει;

Τηλεφωνώ στον Δήμαρχο, στον κ. Παπανικολάου, ο οποίος δεν απαντάει. Δεν πειράζει. Ο κ. Παπανικολάου εκλέγετε με 70%, αφού τον στηρίζει η Νέα Δημοκρατία. Τον άλλον τον στηρίζει ο ΣΥ.ΡΙΖ.Α.. Τον άλλον τον στηρίζει το ΚΙΝ.ΑΛ.. Τον άλλον τον στηρίζει το Κ.Κ.Ε.. Οι δήμαρχοι και οι περιφερειάρχες είναι κομματικοί. Αυτή είναι η αλήθεια.

Κύριε Πρόεδρε, επιφυλασσόμαστε για την ψηφίσει του νομοσχεδίου επί της αρχής.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστούμε και εμείς, κύριε Μυλωνάκη.

Μακάρι, να είχε 70% στη Γλυφάδα η Νέα Δημοκρατία.

Με αφορμή το σχόλιο για την ένσταση περί κομματισμού των εκλογών στην Αυτοδιοίκηση, νομίζω ότι μικράν αξία έχουν οι κομματικές σφραγίδες. Όλο και περισσότερο αυτό που μετράει είναι η προσωπικότητα του υποψηφίου Δημάρχου, η ποιότητα του συνδυασμού και οι προγραμματικές τους προτάσεις.

Βεβαίως, κύριε Μυλωνάκη, ο καθένας έχει τη διαδρομή του. Κανείς δεν προέκυψε από παρθενογένεση. Όλοι έχουν τις απόψεις τους, την κοσμο-άντιληψή τους και τα κόμματα στο βαθμό που αυτά κρίνουν σκόπιμο ή όχι, γνωστοποιούν, εάν στηρίζουν ή όχι, κάποια υποψηφιότητα στην αυτοδιοίκηση.

Τον λόγο έχει η κυρία Μπακοδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πρώτη επί της αρχής συζήτηση του σχεδίου νόμου του Υπουργείου Εσωτερικών, με θέμα, «Εκλογή Δημοτικών και Περιφερειακών Αρχών». Όπως δήλωσε ο ίδιος ο Υπουργός σχετικά με το νομοσχέδιο, «το συγκεκριμένο νομοσχέδιο έρχεται να άρει και να διορθώσει τις στρεβλές συνθήκες που προκάλεσε ο νόμος της απλής αναλογικής του ΣΥΡΙΖΑ, που οδήγησε την πλειονότητα των δημοτικών αρχών σε καθεστώς ακυβερνησίας, πλήττοντας σφοδρά την αποτελεσματική λειτουργία τους και τη χρηστή διοίκηση, στερώντας την ίδια στιγμή από τον πολίτη, έργο και υπηρεσίες τα οποία δικαιούται να απολαμβάνει». «Αποτελεί, δε,…..» συνεχίζω να αναφέρομαι σε δηλώσεις του υπουργού «υλοποίηση μιας εκ των βασικών προεκλογικών δεσμεύσεων της Κυβέρνησής μας και κινείται, στην κατεύθυνση της δημιουργίας μιας πραγματικά λειτουργικής και με αναπτυξιακό αποτύπωμα Τοπικής Αυτοδιοίκησης».

Πιστέψτε με, κύριε Υπουργέ, κανείς από εμάς δεν θα διαφωνούσε με το νομοσχέδιο που φέρνεται για συζήτηση, αν όλα αυτά, αν αυτή η δήλωση που διάβασα μόλις τώρα, ανταποκρίνονταν στην αλήθεια.

Ας δούμε, όμως, πόσο κοντά ή πόσο απέχει από την πραγματικότητα, το οικοδόμημα που θέλετε να δομήσετε με το υπό συζήτηση νομοσχέδιο.

Δημιουργεί πραγματικά μία τοπική αυτοδιοίκηση με αναπτυξιακό αποτύπωμα;

Δημιουργεί πραγματικά μία τοπική αυτοδιοίκηση, που θα κάνει τον πολίτη ποιο ενεργό και θα τον φέρει πιο κοντά στα τεκταινόμενα και στα δρώμενα του τόπου του;

Δημιουργεί μία τοπική αυτοδιοίκηση η οποία δια μαγείας ξαφνικά και μετά τις επόμενες εκλογές με το νομοσχέδιο σας, τον Οκτώβρη του 2023, θα λυθεί οποιοδήποτε πρόβλημα υπήρχε ή δημιουργεί μια τοπική αυτοδιοίκηση η οποία θα έχει πολλά περισσότερα προβλήματα και πολλά από αυτά, θα είναι καινούργια;

Φυσικά, στις επόμενες συνεδριάσεις θα έχουμε την δυνατότητα να συζητήσουμε σε βάθος και όλα τα όλα τα άρθρα, αλλά και όλες τις πτυχές του νομοσχεδίου.

Σήμερα, θα αρκεστώ σε κάποια εισαγωγικά σχόλια τα οποία θεωρώ πως αποτυπώνουν με τον πλέον γλαφυρό τρόπο και με το πλέον έμπρακτο τρόπο, τις βουλές σας και τον τρόπο και μάλλον, την εικόνα που έχετε περί της τοπικής αυτοδιοίκησης.

Τα χαρακτηριστικά του νομοσχεδίου που αντανακλούν -το είπατε και μόνοι σας- με τον καλύτερο τρόπο την ιδεολογική σας προσέγγιση στο κομμάτι της τοπικής αυτοδιοίκησης, είναι τα εξής.

Πρώτον και βασικό ζήτημα, η επαναφορά της πενταετούς θητείας. Οι Δήμαρχοι και οι Περιφερειάρχες που θα αναδειχθούν από τις εκλογές της 8ης Οκτωβρίου του 2023, θα έχουν πλήρη πενταετή θητεία η οποία θα ξεκινήσει από την 1η Ιανουαρίου του 2024. Παράλληλα, έχουμε το όριο εκλογής από τον πρώτο γύρο να τίθεται σε ποσοστό 43% συν μία ψήφο. Την ίδια στιγμή, θέτετε σαν όριο το 3% για δικαίωμα εκλογής δημοτικού ή περιφερειακού συμβούλου, το οποίο είναι ανεξάρτητο από τον αριθμό των μελών του οικείου συμβουλίου και ευθυγραμμισμένο με το ισχύον όριο στις εθνικές εκλογές.

Θα πείτε, αφού ισχύει στις εθνικές εκλογές, γιατί να μην ισχύει γενικότερα; Παράλληλα, δίνετε την εξασφάλιση εκλογής του ποσοστό των τριών πέμπτων (3/5) των μελών του συμβουλίου στον νικητή των εκλογών.

Αυτές και όλες οι υπόλοιπες πρόνοιες λαμβάνονται θεωρητικά, λαμβάνονται, θεωρητικά στο όνομα της κυβερνησιμότητας, στο όνομα της οποίας έχετε νομοθετήσει και έχετε επιφέρει και άλλα πλήγματα στην τοπική αυτοδιοίκηση, τους μήνες από τον Ιούλιο του 2019 έως σήμερα.

Στην πραγματικότητα, όμως, αυτό που βλέπουμε να γίνεται με το υπό συζήτηση σχέδιο νόμου, είναι, να προωθείται η αντικατάσταση του προηγούμενου εκλογικού συστήματος που είχε νομοθετήσει η κυβέρνηση ΣΥΡΙΖΑ, δηλαδή, το σύστημα της αναλογικής του «ΚΛΕΙΣΘΕΝΗ», με ένα πιο συγκεντρωτικό και αντιδημοκρατικό μοντέλο.

Σίγουρα, ο ΣΥΡΙΖΑ και εκείνος έκανε «μισή δουλειά» έφερε ενός είδους απλή αναλογική, αλλά έμεινε εκεί. Είναι δεδομένο πως το μόνο σύστημα που αποτυπώνει με τον καλύτερο τρόπο την λαϊκή βούληση είναι η απλή και ανόθευτη αναλογική.

Είναι δεδομένο ότι το μόνο σύστημα που αποτυπώνει με τον καλύτερο τρόπο την λαϊκή βούληση είναι η απλή και ανόθευτη αναλογική. Για όλα αυτά θα μιλήσουμε στις επόμενες συνεδριάσεις.

Όμως, τι φέρνετε εσείς αντί της περίπου αναλογικής του Κλεισθένη, αντί της απλής αναλογικής που θα έπρεπε να έχουμε;

Τι φέρνετε εσείς;

Φέρνετε την μείωση του ορίου εκλογής δημάρχου και περιφερειάρχη από το 50% στο 43% συν μία ψήφο. Γεγονός που ουσιαστικά, έρχεται να υφαρπάξει την ψήφο και την εντολή των πολιτών καθώς η παράταξη του δημάρχου και του περιφερειάρχη όσο ποσοστό και να πάρει στον πρώτο γύρο στο τέλος θα βρεθεί να διαθέτει το 60% των μελών των περιφερειακών και δημοτικών συμβουλίων, των θεσμοθετημένων επιτροπών και των νομικών προσώπων του Δήμου και της Περιφέρειας.

Ταυτόχρονα, γενικεύετε αυτά που έχουν ήδη διαμορφωθεί από τη μεταβίβαση αρμοδιοτήτων στις πλειοψηφικά συγκροτούμενες Οικονομικές Επιτροπές με αποτέλεσμα να ανακύπτει έλλειμμα ελέγχου, αδιαφάνεια, κατασπατάληση χρήματος και σειρά διευκολύνσεων ημετέρων.

Πάμε, τώρα, στο θέμα της εκλογής του Δημοτικού Συμβουλίου όπου το πλαφόν του 3% ουσιαστικά είναι δεδομένο ότι θα πετάξει εκτός παρατάξεις που θέλουν να έχουν παρουσία στα δρώμενα και στα τεκταινόμενα αυτής της περιοχής τους. Παράλληλα, βλέπουμε να οριοθετείται σημαντική μείωση στον αριθμό των δημοτικών συμβούλων στα περισσότερα δημοτικά συμβούλια. Αυτό θα είχε σαν αποτέλεσμα στην πράξη το 3% να αποδειχθεί για τους περισσότερους δήμους πολύ μεγαλύτερο. Είναι πασιφανές πως μοναδικός και πρωταρχικός στόχος είναι η εγκαθίδρυση ενός ακόμη πιο συγκεντρωτικού και αυταρχικού μοντέλου, ενός τρόπου διοίκησης που θα έρθει να πατήσει επάνω στο διπολισμό και στον ακραίο κομματισμό της αυτοδιοίκησης.

Παράλληλα, βλέπουμε όλοι μας, όλοι αναγνωρίζουμε το φόβο σας. Το φόβο για την δυνατότητα των πολιτών να εκφραστούν. Φοβάστε τη λαϊκή βούληση. Αρχικά, θα έπρεπε όποιος ήθελε να είναι ενεργός πολίτης στην κοινότητά του και να έχει μια ενεργή παρουσία θα έπρεπε να συρθεί στα ψηφοδέλτια πίσω από τα δημοτικά με σκοπό δικό σας να εμποδίζεται τη συμμετοχή του σε υποθέσεις που τον αφορούν άμεσα. Τώρα, έχουμε αλλαγή αυτού με την δημιουργία δύο μέτρων και δύο σταθμών -αναφορικά με το θέμα των κοινοτήτων φυσικά- με σημείο αναφοράς τους 300 κατοίκους. Ουσιαστικά, δημιουργείτε και τον τρόπο που θα προκύψει ο Πρόεδρος της Κοινότητας, χωρίζοντας τις κοινότητες σε εκείνες που έχουν 300 και έναν ή περισσότερους κατοίκους και 299 από την άλλη.

Διαβάζοντας το υπό συζήτηση Σχέδιο Νόμου βλέπουμε άρθρο-άρθρο, γραμμή-γραμμή να οικοδομούνται όλες οι απαραίτητες και αναγκαίες προϋποθέσεις που θα έρθουν να διευκολύνουν τη νομοθέτηση όλων των καταστροφικών και αντιλαϊκών πολιτικών της Κυβέρνησης και στον τομέα της Τοπικής Αυτοδιοίκησης. Θέλετε να έχετε τον πλήρη έλεγχο σας την Τοπική Αυτοδιοίκηση, τα Δημοτικά Συμβούλια, τους Δημάρχους και τους Περιφερειάρχες για να είναι δεδομένο ότι καμία παρέμβασή σας κοινοβουλευτική, καμία νομοθέτηση, κανένα νομοθέτημα δεν θα βρίσκει αντίδραση από τις τοπικές κοινότητες. Έτσι οι αντιλαϊκές πολιτικές θα περνούν χωρίς να ανοίξει μύτη. ΣΔΙΤ (Συμπράξεις Δημοσίου και Ιδιωτικού Τομέα) θέλετε να νομοθετήσετε; Εργοστάσια καύσης απορριμμάτων και ΣΜΑ θέλετε να φέρετε; Θέλετε να χαρίσετε εκτάσεις σε ολιγάρχες και συμφέροντα;

Θα το κάνετε πλέον ανενόχλητοι. Φυσικά, θα μου πείτε και θα έχετε και δίκιο ότι και μέχρι τώρα ότι και να κάναμε Ελληνικό, Σχιστό, Σκουριές δεν είχαμε και έντονες αντιδράσεις από την Τοπική Αυτοδιοίκηση εκτός από ελάχιστα παραδείγματα.

Θα έχετε απόλυτο δίκιο σε αυτό, αλλά προφανώς, στην Νέα Δημοκρατία είστε της σχολής πριν πεινάσουμε μαγειρεύουμε οπότε, ας νομοθετήσουμε τώρα, ώστε να είμαστε σίγουροι για το τι θα γίνει από το 23 και μετά.

Ας γυρίσουμε τώρα, στα δύο βασικά σας προτάγματα, τους δύο πυλώνες αυτού του νομοθετήματος, την κυβερνησιμότητα και την αποτελεσματικότητα.

Τα κύρια επιχειρήματα περί αυτών δομήθηκαν σταδιακά όλο αυτό το διάστημα, με τα προτάγματα περί ισχυρών δήμων να πηγαίνουν χέρι-χέρι με την ανάγκη για μετάβαση από την εποχή της αυτοδιοίκησης σε αυτήν της διακυβέρνησης, με μεγάλους και μικρούς κυβερνήτες τους περιφερειάρχες και τους δημάρχους αντίστοιχα, με αυξημένες υπερεξουσίες προκειμένου να εφαρμοσθούν όλες οι μνημονιακές και νεοφιλελεύθερες πολιτικές.

Όμως, ας είμαστε ειλικρινείς και μεταξύ μας και προς τους πολίτες που μας ακούν, δεν σας ενδιαφέρει καμία κυβερνησιμότητα και καμία αποτελεσματικότητα. Καίρια επιδίωξή σας είναι το επιτελικό κράτος που τώρα, παρουσιάζεται ως τιτάνιο έργο και τεράστιο επίτευγμα αν και δεν έχετε κανέναν ενδοιασμό να το ποδοπατήσετε με την παραμικρή ευκαιρία και όλοι ξέρουμε πως η αναποτελεσματικότητά του έχει αποδειχθεί, όλους αυτούς τους μήνες. Εξάλλου, μόνον επιτελικό δεν έχει αποδειχθεί.

Θέλετε, πλέον, να δημιουργήσετε ένα πλέγμα επιτελική τοπικής αυτοδιοίκησης που θα στελεχώνεται με τα δικά σας παιδιά και θα έρθει να προασπιστεί, στο ακέραιο και με παρρησία, τα συμφέροντα των ιδιωτών και των μεγάλων εργολαβικών εταιρειών, μέσω των Αναπτυξιακών Οργανισμών, αλλά και των ΣΔΙΤ. Μια προσπάθεια, που θα παρουσιαστεί ως απορρέουσα και γενόμενη με στόχο την ανάπτυξη, αλλά δεν υπάρχει καμία αμφιβολία πως θα είναι σε βάρος των πολιτών και, κυρίως, των πιο ευάλωτων εξ αυτών. Δυστυχώς, οι πολίτες θα δουν όχι μόνο πως δεν θα έχουν λόγο πλέον στη διακυβέρνηση της κοινότητας και του δήμου τους, αλλά θα συνειδητοποιήσουν πως ούτε η ψήφος τους θα έχει την ίδια βαρύτητα με εκείνη των συνδημοτών τους που επέλεξαν, στήριξαν και ψήφισαν την παράταξη του δημάρχου και του περιφερειάρχη. Αυτό το πελατειακό και αντιδημοκρατικό σύστημα θέλετε τώρα να το εγκαθιδρύσετε. Ισχύει. Θέλετε να του δώσετε και τη σφραγίδα του νόμου, πλέον.

Αυτό είναι το όραμά σας, όταν θα έπρεπε να είναι η ενδυνάμωση του σημαντικότατου θεσμού της Τοπικής Αυτοδιοίκησης που, πραγματικά, είναι ο θύλακας της δημοκρατίας στην κοινωνία μας. Αν οι πολίτες απογοητευτούν -και είναι πολύ πιθανόν να το δούμε να συμβεί- και δεν θέλουν να έχουν ρόλο και ενασχόληση με τα τοπικά θέματα και τις Αυτοδιοικητικές Εκλογές, πραγματικά αναρωτιέμαι πως περιμένουμε να ασχοληθούν με τα κοινά. Πως περιμένουμε να έχουν τη διάθεση να παρακολουθήσουν τι νομοθετούμε εμείς και τι συζητούμε, εντός του Κοινοβουλίου, όταν δεν θα ενδιαφέρονται καν και δεν θα βλέπουν τη γνώμη τους να ακούγεται, αναφορικά με τα ζητήματα του τόπου τους.

Εξάλλου, κυρίες και κύριοι συνάδελφοι της συμπολίτευσης, μόνο τυχαίο δεν μπορεί να θεωρηθεί το γεγονός πως σε δήμους, όπου η τωρινή δημοτική αρχή είναι φιλικά προσκείμενη στη δική σας παράταξη, προφανώς έχουν και την επιθυμία να διατηρήσουν τις καλές σχέσεις, με το βλέμμα τους στον Οκτώβρη του 2023.

Αυτές, λοιπόν, οι δημοτικές αρχές ούτε συζήτησαν, στο πλαίσιο του Δημοτικού Συμβουλίου, ούτε τοποθετήθηκαν δημόσια για το νέο εκλογικό νόμο για την τοπική αυτοδιοίκηση, που ξεκινάμε να συζητάμε σήμερα. Αρκέστηκαν στο να είναι παρατηρητές των εξελίξεων. Πιστέψτε με, υπάρχουν αρκετά παραδείγματα και στη δική μου Περιφέρεια, τη Β’ Πειραιά. Υπάρχουν τέτοια παραδείγματα. Πραγματικά μου προκαλεί εντύπωση. Διότι, αν ένα Δημοτικό Συμβούλιο δεν συζητήσει για ένα νομοσχέδιο που αφορά στην τοπική αυτοδιοίκηση, ειλικρινά δεν μπορώ να καταλάβω τι άλλο θα συζητήσει.

Ακόμα, όμως και εάν αρνούνται κάποιοι να το δουν, να το αναγνωρίσουν ή να το συζητήσουν, η πραγματικότητα, κυρίες και κύριοι συνάδελφοι, δεν αλλάζει. Το σχέδιο νόμου επιφέρει βασικότατες αλλαγές, προς το χειρότερο, στην Τοπική Αυτοδιοίκηση. Δυσκολεύει ενεργούς πολίτες να διεκδικήσουν την ψήφο των συμπολιτών τους. Καταργεί, στην ουσία, την ισοτιμία της ψήφου. Καταστρατηγεί βάναυσα τη δημοκρατική λειτουργία των αυτοδιοικητικών θεσμών. Οδηγεί σε προσωποκεντρικούς και ευνοιοκρατικούς μηχανισμούς και διαμορφώνει ένα υπερσυγκεντρωτικό και υπερενισχυμένο πλειοψηφικό σύστημα εκλογής, που, πραγματικά, όμοιό του δεν γνώρισε η χώρα.

Ενορχηστρώνεται, από την Κυβέρνηση, μία πρωτοφανής και αντιδημοκρατική επιχείρηση στρέβλωσης της λαϊκής βούλησης και της λαϊκής ετυμηγορίας, με ταυτόχρονη νομοθετούμενη υπό εκπροσώπηση κοινωνικών ομάδων και κατηγοριών. Τα στοιχεία αυτά κατατείνουν στη δημιουργία ενός υπερσυγκεντρωτικού συστήματος διοίκησης, με υπερεξουσίες στα χέρια περιφερειαρχών και δημάρχων και την οχύρωση των Δημοτικών Συμβουλίων από οποιαδήποτε παρέμβαση και συμμετοχή των πολιτών.

Δυστυχώς και κλείνω με αυτό, όλο το έως τώρα μεταρρυθμιστικό αφήγημα της Κυβέρνησης για την Τοπική Αυτοδιοίκηση το οποίο πραγματικά, μόνον μεταρρυθμιστικό δεν μπορεί να θεωρηθεί, κλιμακώνεται με τον χειρότερο τρόπο, με ένα αντιδημοκρατικό νομοσχέδιο για την εκλογή των περιφερειακών και τοπικών αρχών που έρχεται να επιφέρει ένα καίριο πλήγμα στους βασικούς πυλώνες ύπαρξης και λειτουργίας της Αυτοδιοίκησης. Τη δημοκρατία και τη συμμετοχή.

Σε κάθε περίπτωση -θα τοποθετηθούμε και για τα υπόλοιπα στις επόμενες συνεδριάσεις- εμείς, ως ΜέΡΑ25, δεν μπορούμε παρά να καταψηφίσουμε το σχέδιο νόμου που συζητάμε. Ένα νομοσχέδιο που επιτίθεται στην Αυτοδιοίκηση, τη Δημοκρατία και την πολυφωνία. Δεν είναι δυνατόν αντί να συζητάμε πως θα μπορούσε να ενισχυθεί η Τοπική Αυτοδιοίκηση να επιχειρείτε να στραγγαλίσετε κάθε ψήγμα Δημοκρατίας και να ζητάτε από εμάς να συναινέσουμε.

Δεν θα το κάνουμε και γι’ αυτό, θα το καταψηφίσουμε.

Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής) :** Ευχαριστούμε την κυρία Μπακαδήμα με την οποία ολοκληρώθηκαν οι επί της αρχής αγορεύσεις των Εισηγητών και των Ειδικών Αγορητών. Εισερχόμαστε τώρα, στον κατάλογο των συναδέλφων βουλευτών που έχουν αιτηθεί τον λόγο.

Τον λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ :** Κύριε πρόεδρε, σας ευχαριστώ.

Κύριε Πέτσα, απ΄ ό,τι βλέπω, το μυαλό της Νέας Δημοκρατίας είναι μονίμως στις εκλογές. Χτες συζητάγαμε την συμμετοχή των αποδήμων σήμερα, συζητάμε το εκλογικό σύστημα των ΟΤΑ. Διαδικασίες δεν συζητάμε. Πάμε να αλλάξουμε το εκλογικό σύστημα των ΟΤΑ χωρίς να έχουμε συμφωνήσει, τι κάνουν οι ΟΤΑ. Τι αρμοδιότητες θέλουμε να έχουν οι δήμοι; Τι αρμοδιότητες θέλουμε να έχουν οι περιφέρειες; Τι θέλει να κάνει το κεντρικό κράτος; Τι μαθαίνουμε από την Ευρώπη; Πού είναι το νομοσχέδιο της πολυεπίπεδης διακυβέρνησης;

Εσείς, θέλετε να ξέρετε ποιος και πώς θα βγαίνει δήμαρχος ή περιφερειάρχης, χωρίς να ξέρουμε τι ακριβώς θέλει να κάνει. Εσείς, έχετε ανακοινώσει δέκα φορές ότι θα έρθει το νομοσχέδιο για την πολυεπίπεδη διακυβέρνηση.

Κάτι ακόμα, κύριε Πέτσα. Τα κλαδιά από την κακοκαιρία ΜΗΔΕΙΑ είναι ακόμα στους δρόμους στη βόρεια Αθήνα. Γαλάζια κυβέρνηση, γαλάζιος περιφερειάρχης, στην πλειοψηφία γαλάζιοι δήμαρχοι. Αυτό δεν το λες επιτελική οργάνωση της χώρας. Πρέπει να δούμε πάρα πολύ σοβαρά αυτά τα ζητήματα.

Να κάνουμε τώρα, μια μικρή ιστορική αναδρομή για να δούμε πώς φτάσαμε σήμερα, σ’ αυτήν την κατάσταση στην αυτοδιοίκηση στη χώρα. Ποιες είναι οι τρεις μεγάλες τομές, κατά τη γνώμη μας, που έχουν γίνει στην Αυτοδιοίκηση; Σαφώς, ο ΚΑΠΟΔΙΣΤΡΙΑΣ το 1998 με κυβέρνηση ΠΑΣΟΚ, σαφώς, ο ΚΑΛΛΙΚΡΑΤΗΣ το 2010 με κυβέρνηση ΠΑΣΟΚ, σαφώς, ο ΚΛΕΙΣΘΕΝΗΣ το 2018 με κυβέρνηση ΣΥ.ΡΙΖ.Α.. Η δεξιά, η Νέα Δημοκρατία, τα καταψήφιζε όλα διαχρονικά. Γιατί; Διότι, η ελληνική δεξιά ήθελε το κράτος συγκεντρωτικό για να το ελέγχει, να το νέμεται και να το απομυζά.

Θα μου πείτε, βέβαια πως το 2010 ο ΣΥ.ΡΙΖ.Α. είχε αντιταχθεί στον ΚΑΛΛΙΚΡΑΤΗ. Ναι, είχε αντιταχθεί και η επιχειρηματολογία ήταν αυτή, εάν θέλετε ανατρέξτε στα πρακτικά της Βουλής, στην οικονομική συρρίκνωση των ΟΤΑ και όχι στον πυρήνα της ιδέας της διοικητικής διάρθρωσης η οποία με μικρές διαφοροποιήσεις, διατηρήσαμε και στα τεσσεράμισι χρόνια που κυβερνήσαμε τη χώρα την περίοδο 2015 - 2019.

Η κυρία Λιακούλη είπε κάτι το οποίο βρίσκω εξαιρετικά ενδιαφέρον στην τοποθέτησή της. Για το ζήτημα του αναλογικού εκλογικού συστήματος και της Αυτοδιοίκησης. Προφανώς, τα κόμματά μας, κυρία Λιακούλη, έχουν διαφωνίες, έχουν διαφορετικές τοποθετήσεις.

Διέκρινα στην τοποθέτησή σας ότι υπάρχει ένα έδαφος για τον κοινό προοδευτικό κόσμο της αυτοδιοίκησης να συζητήσουμε περαιτέρω. Χαίρομαι πάρα πολύ που το ακούω και σας προσκαλώ και σας προκαλώ με την καλή έννοια του όρου πάντα αύριο το πρωί να συγκροτήσουμε ένα φόρουμ διαλόγου με εσάς, με εμάς, με ευρωπαίους σοσιαλιστές, με ευρωπαίους πράσινους, με την ευρωπαϊκή Αριστερά, με λαμπρά αυτοδιοικητικά παραδείγματα από το εξωτερικό ώστε να διαμορφώσουμε με όσους μπορούν, με όσους θέλουν, με όσους αντέχουν την προγραμματική αντιπρόταση της προοδευτικής παράταξης για την επόμενη μέρα.

Νομίζω ότι μπορούμε να ξεκινήσουμε, κυρία Λιακούλη, από τα εύκολα, από τα αυτονόητα, που θα βρούμε και υποστηρικτές και από τον συντηρητικό χώρο, να μην καταργηθούν οι ξεχωριστές κάλπες για την ανάδειξη των κοινοτικών συμβουλίων.

Αλήθεια, κύριε Πέτσα, αυτόν τον αποκεντρωμένο θεσμό γιατί τον καταργείτε; Δεν έχετε μιλήσει με κοινοτάρχες οι οποίοι προέρχονται από το κόμμα σας; Εμένα τουλάχιστον, που δεν είμαι στο χώρο αυτό, με παίρνουν συνέχεια και μου λένε: «Είμαι Νέα Δημοκρατία, τους παίρνω, τους τα λέω, δεν ακούνε τίποτα, δεν καταλαβαίνουν».

Ακούστε αυτούς τους ανθρώπους διότι αυτοί είναι πιο κοντά στο πρόβλημα της κοινότητας. Δεν είναι όλα, κύριε Πέτσα, ζητήματα κομματικής σημαίας. Όταν πας στο τοπικό πρόβλημα, το τοπικό πρόβλημα σε πολλά ζητήματα είναι θέμα το οποίο πρέπει να λυθεί και μπορεί να λυθεί. Δείτε την διάρθρωση της διοικητική στις υπόλοιπες ευρωπαϊκές χώρες.

Αν, όμως, είχα μόνον μία ερώτηση να κάνω για αυτό το συγκεκριμένο σχέδιο νόμου που φέρνετε και παρακαλώ θέλω μια σαφή απάντηση, σε ποια άλλη ευρωπαϊκή χώρα υπάρχει ανάλογο εκλογικό σύστημα; Υπάρχει κάπου αλλού; Πού το έχετε βρει αυτό το σύστημα και το έχετε αντιγράψει; Είναι το ανάλογο που είχαμε εδώ στην Ελλάδα το 2006. ΄Ερχεσθε το έτος 2021 να παρουσιάσετε ως μεταρρύθμιση και ως καινοτομία κάτι το οποίο νομοθετήθηκε 15 χρόνια πριν. Υπάρχει μεγαλύτερος αναχρονισμός από αυτό το πράγμα; Είναι δυνατόν;

Επίσης, να σας ρωτήσω κάτι; Ποιό είναι το καταστάλαγμα; Τότε το ένα κόμμα, η Νέα Δημοκρατία έπαιρνε 45%, το άλλο κόμμα, το ΠΑ.ΣΟ.Κ., έπαιρνε 40%, μετά, έπαιρνε το άλλο 45%, το άλλο 40% και τα λοιπά. Πέτυχε αυτό το σύστημα; Δεν πέτυχε. Απέτυχε.

Λέτε, «κυβερνησιμότητα». Το σύστημα εκείνο έδινε 42% με 60%. Υπήρχαν δήμοι που οι πλειοψηφίες τους έπεφταν είτε από πολιτική διαφωνία είτε από εκβιασμούς πολιτικούς ή μη; Είναι ψέμα αυτό που λέω; Δεν έχει δοκιμαστεί;

Πρέπει να βάλετε, κύριε Πέτσα και εσείς, ο κύριος Βορίδης λίγο πιο δύσκολα από σας, μέσα στο μυαλό σας κάτι, οι πολιτικές συνθέσεις και οι πολιτικές συναινέσεις είτε μέσα στα πλειοψηφικά σχήματα είτε μεταξύ όμορων πολιτικών χώρων όπως εμείς προτείνουμε, είναι μονόδρομος για να υπάρχει κυβερνησιμότητα. Δεν υπάρχει μέθοδος του «αποφασίζουμε και διατάζουμε» στην αυτοδιοίκηση πουθενά στον κόσμο.

Με αυτό το οποίο προτείνουμε εμείς επιτυγχάνεται και η δημοκρατική αντιπροσωπευτικότητα και αυτό είναι πάρα πολύ σοβαρό. Μην βάζετε την δημοκρατική αντιπροσωπευτικότητα απέναντι στην κυβερνησιμότητα. Η κυβερνησιμότητα για να είναι αποτελεσματική, οφείλει να έχει δημοκρατικά εχέγγυα και κοινωνικό έλεγχο.

Το τελικό μου σχόλιο. Ο κύριος Βορίδης πριν αναλάβει Υπουργός των Εσωτερικών όταν το κόμμα του ήταν ακόμα στην αξιωματική αντιπολίτευση και προσπαθούσε να έρθει στη διακυβέρνηση της χώρας έλεγε ότι θα κάνει ότι μπορεί για να υπάρξει στρατηγική ήττα των ιδεών της Αριστεράς για να μην ξανάρθει στην εξουσία διότι, οι ιδέες είναι ελαττωματικές.

Πιστεύω ότι κεντρική ιδέα η οποία διατρέχει αυτό το νομοσχέδιο για την αυτοδιοίκηση, είναι για να προσπαθήσει να αποτρέψει τις προοδευτικές δυνάμεις και να στρώσει έναν «γαλάζιο διάδρομο» για την αυτοδιοίκηση.

Θέλω να του πω, όμως, ότι λογαριάζει χωρίς τον ξενοδόχο. Στις επόμενες αυτοδιοικητικές εκλογές με όποιο σύστημα και αν γίνουν οι προοδευτικές δυνάμεις θα αγωνιστούν και πιστεύω ότι θα ανακτήσουν την πλειοψηφία ξανά με αυτοδιοικητικά χαρακτηριστικά, κοντά στα προβλήματα των κοινωνιών, ακούγοντας περισσότερο και διδασκόμενοι από τα λάθη του παρελθόντος.

Η Ελλάδα μπορεί να έχει μία αυτοδιοίκηση με αποκεντρωμένη χαρακτηριστικά, με συνεργασίες, ενσωματώνοντας και αφομοιώνοντας λαμπρά αυτοδιοικητικά σχήματα και αποτελέσματα, τα οποία έχουμε σε άλλες ευρωπαϊκές χώρες.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, θα μπορούσα να κάνω μια πρόταση, να προσκληθεί στους φορείς και ο Πρόεδρος της κοινότητας Κρύας Βρύσης Πέλλας, διότι έχει σημαντικά πράγματα να πει, να κάνει προτάσεις σημαντικές και μάλιστα να αναφερθεί και στο προηγούμενο νομοθετικό πλαίσιο, στον Καλλικράτη, για κραυγαλέες αδικίες που έχουν γίνει.

Θα σας παρακαλούσα πάρα πολύ να συμπεριληφθεί στους φορείς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Σας ευχαριστώ, κύριε Καρασμάνη, αλλά ο κατάλογος έχει αναγνωστεί και ήδη έχουν κληθεί οι φορείς.

**ΓΕΩΡΓΙΟΣ ΚΑΡΑΣΜΑΝΗΣ:** Αν προστεθεί άλλος ένας, δεν χάθηκε ο κόσμος.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχουμε κι άλλες προτάσεις, δεν είστε μόνον εσείς.

**ΓΕΩΡΓΙΟΣ ΚΑΡΑΣΜΑΝΗΣ:** Είναι μοναδική περίπτωση κραυγαλέας αδικίας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Καρασμάνη, θα την αναπτύξετε όταν λάβετε τον λόγο, εάν είναι τόσο κραυγαλέα η περίπτωση και άλλοι συνάδελφοι πρότειναν φορείς. Δεν θέλω να κάνουμε υπέρβαση, μπορούσαμε στο στάδιο της συζήτησης, όταν ζήτησα φορείς. Αυτή την στιγμή έχει συγκροτηθεί ο κατάλογος και έχει γνωστοποιηθεί.

**ΓΕΩΡΓΙΟΣ ΚΑΡΑΣΜΑΝΗΣ:** Θα μπορούσε να γίνει αυτή η εξαίρεση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τι να πω εγώ στον κύριο Χήτα, που ήρθε και ζήτησε και αυτός; Εάν ανοίξουμε τον κατάλογο των φορέων και πάλι, δεν θα τελειώσουμε. Λυπούμαι πολύ που σας στεναχωρώ, αλλά δεν μπορεί να γίνει κάτι, μπορείτε να αναπτύξετε το θέμα, όταν θα λάβετε το λόγο.

**ΓΕΩΡΓΙΟΣ ΚΑΡΑΣΜΑΝΗΣ:** Κύριε Πρόεδρε, παρακαλώ πάρα πολύ να το ξαναδείτε το θέμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Καρασμάνη.

Ο κύριος Λάππας μπορεί να μας ακούσει τώρα, μπορεί να μιλήσει; Έχει αποσυνδεθεί και θα επανασυνδεθεί.

Η κυρία Πούλου είναι στην Ολομέλεια και μιλάει στο νομοσχέδιο για την συνεπιμέλεια, οπότε δεν είναι ούτε αμέλεια δική της, ούτε αδυναμία σύνδεσης.

Να κάνουμε μια ύστατη προσπάθεια με τον κύριο Λάππα, άλλως να δώσουμε τον λόγο στον αναπληρωτή Υπουργό, τον κύριο Πέτσα προκειμένου να ολοκληρώσουμε τη συνεδρίαση και την Δευτέρα, στην επί των άρθρων συζήτηση θα μπορέσει όποιος συνάδελφος επιθυμεί να λάβει τον λόγο.

Ο κ. Λάππας δεν μας ακούει οπότε, προχωρούμε να ολοκληρώσουμε την συνεδρίαση, κυρίες και κύριοι συνάδελφοι, με τον Υπουργό αναπληρωτή Εσωτερικών, τον κύριο Πέτσα, με τις επί της αρχής απαντήσεις του, σε όσα ελέχθησαν.

Ορίστε, κύριε Υπουργέ, έχετε τον λόγο για είκοσι λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Κύριε Πρόεδρε, πριν μπω στην κύρια ομιλία μου για το νομοσχέδιο οφείλω να σχολιάσω δύο τρία σημεία από τις τοποθετήσεις που ακούσαμε προηγουμένως.

Καταρχάς, προς τον κύριο Ζαχαριάδη. Αναφέρεστε σε εκλογές διότι, ασχολούμαστε με εκλογές; Στο Χαρτοφυλάκιο του Υπουργείου Εσωτερικών υπάρχουν ζητήματα που αφορούν τις εκλογές. Εσείς, γιατί αναφέρεστε συνέχεια στις εκλογές; Φοβάστε τις εκλογές; Εκλογές θα γίνουν στο τέλος της τετραετίας έχει πει ο Πρωθυπουργός πολλές φορές, δεν έχετε λόγο κανέναν να ανησυχείτε για αυτό, αλλά μην επικαλείστε ότι ασχολούμαστε με το εκλογικό σύστημα, είναι μέρος του Χαρτοφυλακίου του Υπουργείου Εσωτερικών.

Όσον αφορά για τα ζητήματα που είπατε, κύριε Ζαχαριάδη, για συνθέσεις.

Ας μην κοροϊδευόμαστε, εμείς θέλουμε συναινέσεις, θέλουμε συνθέσεις, δεν θέλουμε συναλλαγή, ούτε πριν ούτε μετά την εκλογική αναμέτρηση εις ανάδειξη των τοπικών συμβουλίων ή των περιφερειακών συμβουλίων.

Εσείς αυτό που κάνατε ήταν μια συνειδητή επιλογή, επειδή είστε μειοψηφία στις τοπικές κοινωνίες, επειδή αναρριχηθήκατε στην εξουσία μόνο χάρη στην κρίση, επειδή δεν σας ευνοεί η κανονικότητα, όπως έχουν δηλώσει στελέχη σας, επειδή θέλετε συνεχώς την αναταραχή και τη σύγκρουση. Γι’ αυτόν τον λόγο φέρατε έναν εκλογικό νόμο, τον νόμο Σκουρλέτη ο οποίος το μόνον που ήθελε να κάνει είναι να βάζει τρικλοποδιά στην πλειοψηφία, όχι να ευνοεί συγκεκριμένες ομάδες πολιτών που μειοψηφούν, αλλά να βάζει τρικλοποδιά στον εκλεγμένο δήμαρχο και τον περιφερειάρχη, ώστε να μην μπορεί να υλοποιήσει το πρόγραμμα για το οποίο τον εξέλεξαν οι πολίτες.

Όσον αφορά αυτό που είπε ο κ. Μυλωνάκης για την καταστροφική πυρκαγιά που μαίνεται από εχθές το βράδυ, τη νύχτα κρίθηκε σκόπιμο από τις αρμόδιες αρχές να μην σταλεί το μήνυμα από το 112. Όταν παρουσιάσθηκε ανάγκη, όμως, να σταλεί το 112, εστάλη δύο φορές σήμερα το μεσημέρι. Υπάρχουν σχετικές ανακοινώσεις της Γενικής Γραμματείας Πολιτικής Προστασίας, μπορεί να τις δει οποιοσδήποτε ακόμα και στα κοινωνικά δίκτυα τις ανακοινώσεις που έχει αναρτήσει. Εστάλη δύο φορές σε συγκεκριμένους οικισμούς.

Όσον αφορά το Υπουργείο Υγείας, εξέδωσε ανακοινώσεις και συμβουλές για την προστασία της δημόσιας υγείας προς τους πολίτες, ενώ όσον αφορά τον Υφυπουργό Πολιτικής Προστασίας κύριο Χαρδαλιά, θα κάνει ανακοινώσεις νομίζω αυτή την ώρα. Επομένως, δεν θέλω πραγματικά, να ασκούμε μικροπολιτική πάνω στα θέματα της πυρκαγιάς. Αυτό που προέχει είναι να κατασβηστεί και να δούμε μετά όλα τα ζητήματα που συνδέονται με την πρόληψη.

Αυτό που έχω να πω, επειδή αναφέρθηκε εάν έχουν γίνει όλα όσον αφορά την πρόληψη για την αντιπυρική περίοδο, θυμίζω ότι έγιναν όλες οι αναγκαίες υπομνήσεις από τη Γενική Γραμματεία Πολιτικής Προστασίας και από το Υπουργείο Εσωτερικών όσον αφορά την έκτακτη χρηματοδότηση περίπου 17 εκατομμυρίων ευρώ προς τους δήμους για την αντιπυρική περίοδο, αλλά πάντα πρέπει να προσέχουμε όλο το πλαίσιο που έχει να κάνει ιδίως με φαινόμενα παράξενα, όπως αυτά που έχουν να κάνουν με πυρκαγιές, σε μια μέρα που ξέρουμε ότι θα έχει πολύ ισχυρό αέρα, στις 10 το βράδυ. Από εκεί και πέρα θα περιμένουμε τα αποτελέσματα της έρευνας από την Αστυνομία.

Όσον αφορά εμένα προσωπικά, επικοινώνησα κι εχθές το βράδυ και σήμερα το πρωί και με τον Αντιπεριφερειάρχη Κορινθίας κ. Γκιολή και με τον Δήμαρχο Μεγαρέων πολλές φορές και είμαι συνέχεια σε επικοινωνία με το Γενικό Γραμματέα Πολιτικής Προστασίας κύριο Παπαγεωργίου και αυτό που πρέπει να πω είναι πως λόγω της φύσης του ανέμου, ήταν πολύ δύσκολη η κατάσβεση, ιδίως από τα τμήματα που επιχειρούσαν στην περιοχή διότι, υπήρχαν στροβιλισμοί και ενδεχομένως, υπήρχε κίνδυνος εγκλωβισμού διαφόρων τμημάτων.

Άρα, θέλει πολύ μεγάλη προσοχή και πολύ μεγάλο σεβασμό απέναντι σε όλους αυτούς που επιχειρούν για την κατάσβεση της πυρκαγιάς.

Έρχομαι τώρα, κύριε Πρόεδρε, στο νομοσχέδιο που συζητούμε σήμερα. Το νομοσχέδιο για την εκλογή Δημοτικών και Περιφερειακών Αρχών είναι η αιχμή του δόρατος στην πολύπλευρη και συγκροτημένη στρατηγική που έχει εκπονήσει η κυβέρνηση της Νέας Δημοκρατίας, με στόχο την ουσιαστική ενίσχυση της τοπικής αυτοδιοίκησης τόσο σε θεσμικό όσο και σε αναπτυξιακό τομέα.

Τηρώντας την ρητή προεκλογική δέσμευση του Πρωθυπουργού Κυριάκου Μητσοτάκη, προχωράμε σε μια βαθιά τομή στη λειτουργία των ΟΤΑ η οποία συνδυάζει το όραμα με τον ρεαλισμό, την διαφάνεια με την λειτουργικότητα, την εξυπηρέτηση του πολίτη με την χρηστή διοίκηση.

Το υπό συζήτηση νομοσχέδιο αποτελεί τομή, διότι ανάμεσα στα άλλα βάζει τέλος στις συνθήκες ακυβερνησίας που είχε προκαλέσει η α λα καρτ απλή λογική του ΣΥ.ΡΙΖ.Α., η οποία οδηγούσε, σε πολλές περιπτώσεις, εκλεγμένους τοπικούς άρχοντες σε ένα καθεστώς ιδιότυπης ομηρίας. Μια ομηρία που, με τη σειρά της, στερούσε τους πολίτες από έργα και υπηρεσίες που δικαιούνται να απολαμβάνουν.

Ο στόχος μας, λοιπόν, είναι να επαναφέρουμε την κυβερνησιμότητα στην τοπική αυτοδιοίκηση. Αντιμετωπίζουμε δραστικά τις ολέθριες συνέπειες που είχε το ισχύον σύστημα στην ομαλή λειτουργία των περιφερειών και των δήμων. Ξεκλειδώνουμε τις γραφειοκρατικές διαδικασίες για να μπορούν στο εξής να λαμβάνονται γρήγορα αποφάσεις, έτσι ώστε να υλοποιείται το πρόγραμμα που έχουν εγκρίνει οι πολίτες με την ψήφο τους και να αξιοποιούνται όλα τα χρηματοδοτικά εργαλεία που έχουμε στη διάθεσή μας. Συνοψίζω τις βασικές αλλαγές που επιφέρει το νομοσχέδιο.

Πρώτον, θεσπίζεται σταθερός εκλογικός κύκλος για την αυτοδιοίκηση αποσυνδέοντας έτσι την εκλογή τοπικών και περιφερειακών Αρχών από τις ευρωεκλογές. Συγκεκριμένα, προβλέπεται η επαναφορά της πενταετούς θητείας. Οι δήμαρχοι και οι περιφερειάρχες που θα αναδειχθούν από τις εκλογές της 8ης Οκτωβρίου 2023, θα έχουν πλήρη πενταετή θητεία η οποία θα ξεκινήσει την 1η Ιανουαρίου 2024.

Δεύτερον, το όριο εκλογής από τον πρώτο γύρο τίθεται σε ποσοστό 43% συν μία ψήφο.

Τρίτον, τίθεται όριο 3% για το δικαίωμα εκλογής δημοτικού ή περιφερειακού συμβούλου το οποίο είναι ανεξάρτητο από τον αριθμό των μελών του οικείου συμβουλίου και ευθυγραμμισμένο με το ισχύον όριο στις εθνικές εκλογές.

Τέταρτον, εξασφαλίζεται η εκλογή των τριών πέμπτων των μελών του συμβουλίου στον νικητή των εκλογών.

Πέμπτον, προβλέπεται η εκλογή συμβουλίων ή προέδρων δημοτικών κοινοτήτων σε όλη την επικράτεια χωρίς εξαίρεση, μια ρύθμιση που ανταποκρίνεται στα σχετικά αιτήματα των τοπικών κοινωνιών. Ειδικότερα, για τις κοινότητες με πληθυσμό μέχρι τους 300 κατοίκους, κάθε συνδυασμός μπορεί να έχει πάνω από έναν υποψήφιο πρόεδρο. Πρόεδρος εκλέγεται ο πρώτος σε σταυρούς, ανεξαρτήτως συνδυασμού, από τον πρώτο γύρο.

Ειδικά δε, για όσα είπε η Ειδική Αγορήτρια του ΚΙΝ.ΑΛ. θέλω να παραπέμψω στο άρθρο 79 του ν.3852/2010 στο οποίο αναφέρεται ρητά ότι πρόεδρος του συμβουλίου της κοινότητας άνω των 300 κατοίκων ορίζεται o σύμβουλος του πρώτου κατά σειρά συνδυασμού που έλαβε τους περισσότερους σταυρούς προτίμησης μεταξύ των υποψηφίων του συνδυασμού του και σε περίπτωση ισοψηφία αυτός που είναι γραμμένος πρώτος στην απόφαση επικύρωσης της εκλογής από το αρμόδιο πρωτοδικείο.

Αυτό φυσικά ισχύει, όπως ίσχυσε και όλα τα προηγούμενα χρόνια.

Έκτον, η υποβολή των υποψηφιοτήτων γίνεται μόνο μέσω συνδυασμών και με δήλωση που υποβάλλεται στην ηλεκτρονική πύλη Gov.gr, κατ’ επιλογήν του υποψηφίου με το πατρώνυμο ή μητρώνυμο του.

Έβδομον, στο πλαίσιο της θέσπισης σταθερού εκλογικού κύκλου με την διεξαγωγή των αυτοδιοικητικών εκλογών να προβλέπεται την δεύτερη Κυριακή του μηνός Οκτωβρίου του πέμπτου έτους κάθε δημοτικής περιόδου με καταληκτική ημερομηνία τη 31η Αυγούστου του έτους των εκλογών για την κατάρτιση και δήλωση των συνδυασμών και τη 10η Σεπτεμβρίου για την ανακήρυξη αυτών από το αρμόδιο δικαστήριο, ώστε να υπάρχει, φυσικά, πλήρης έλεγχος των εκλογικών δαπανών και οι υποψήφιοι να είναι εγκαίρως γνωστοί στο εκλογικό σώμα.

Όγδοον, ο αριθμός των μελών των δημοτικών και περιφερειακών συμβουλίων, καθώς και των συμβουλίων δημοτικών κοινοτήτων, καθορίζεται με βάση συγκεκριμένες πληθυσμιακές κλίμακες. Προβλέπεται λελογισμένη μείωση του αριθμού των μελών τους, με στόχο τον εξορθολογισμό χωρίς να δημιουργείται πρόβλημα στην ομαλή λειτουργία των ΟΤΑ.

Επισημαίνω εδώ πως ανταποκρινόμενοι σε ορισμένες ανησυχίες που διατυπώθηκαν ως προς την κάλυψη αυτή, προχωρήσαμε σε στοχευμένες παρεμβάσεις. Στο πλαίσιο αυτό, δήμος που αποτελείται από περισσότερες από έξι δημοτικές ενότητες και έχει πληθυσμό από 10.001 έως 50.000 κατοίκους, δικαιούται αυξημένο αριθμό μελών δημοτικού συμβουλίου. Για παράδειγμα, ο Δήμος Ελασσόνας, με βάση τον μόνιμο πληθυσμό του που είναι 32.121 κάτοικοι, θα δικαιούνται δημοτικό συμβούλιο με 29 μέλη. Επειδή, όμως, αποτελείται από 9 δημοτικές ενότητες δικαιούται αριθμό μελών που αντιστοιχεί στην επόμενη κατηγορία, δηλαδή 35 μέλη.

Επαναλαμβάνω ότι στο αρχικό σχέδιο προβλέπαμε πολύ μεγαλύτερη μείωση του αριθμού των μελών των δημοτικών και περιφερειακών συμβουλίων. Ωστόσο, έπειτα από τις διαβουλεύσεις που είχαμε με τους θεσμικούς μας εταίρους σε δήμους και περιφέρειες, προχωρήσαμε σε μια λελογισμένη μείωση συγκριτικά με τις αρχικές προβλέψεις.

Αυτό από μόνο του συνιστά μια ελάχιστη απόδειξη της πρόθεσης μας να τείνουμε ευήκοα ώτα στις απόψεις και στις προτάσεις που διατυπώθηκαν κατά τη διάρκεια της δημόσιας διαβούλευσης.

Διαψεύδονται, λοιπόν, εμπράκτως οι περί του αντιθέτου οποιοιδήποτε αβάσιμοι ισχυρισμοί.

Ένατον, εξορθολογίζεται το πλαίσιο κωλυμάτων εκλογιμότητας και ασυμβιβάστων, λαμβανομένων υπόψη και παρατηρήσεων που διατυπώθηκαν στο πλαίσιο της δημόσιας διαβούλευσης.

Δέκατον, επαναδιατυπώνονται με σαφήνεια και πληρότητα δικονομικές διατάξεις που αφορούν την εκδίκαση διαφορών που σχετίζονται με τις εκλογές ΟΤΑ.

Ενδέκατον, για τη διεξαγωγή των εκλογών δημοτικών και περιφερειακών αρχών, λαμβάνεται υπόψη ο μόνιμος πληθυσμός, όπως αποτυπώνεται στα αποτελέσματα της τελευταίας απογραφής.

Δωδέκατον, επιπλέον και σύμφωνα με τα μέχρι σήμερα ισχύοντα, ο εκλεγμένος περιφερειάρχης, κατά τη διάρκεια της θητείας του, τελεί σε αναστολή της επαγγελματικής του δραστηριότητας.

Σημειώνω εδώ ότι οι βασικές διατάξεις σχεδίου νόμου προέκυψαν μέσα από γόνιμο διάλογο με τους θεσμικούς εκπροσώπους της αυτοδιοίκησης πρώτου και δεύτερου βαθμού, την ΚΕΔΕ και την ΕΝΠΕ, ενώ κατά την επεξεργασία του ελήφθησαν υπόψη, όπως προανέφερα, σχόλια και παρατηρήσεις που υποβλήθηκαν από φορείς στο πλαίσιο της δημόσιας διαβούλευσης.

Ο νέος νόμος για τους ΟΤΑ υλοποιεί, με απολύτως λειτουργικό τρόπο, την επιταγή του Συντάγματος, που ορίζει ότι η αυτοδιοίκηση έχει σοβαρές αρμοδιότητες για να βελτιώνει την καθημερινότητα των πολιτών.

Το είπα πριν, το επαναλαμβάνω και τώρα, ο εκλογικός νόμος του ΣΥ.ΡΙΖ.Α. κατέληξε σε καταστροφικό φιάσκο, διότι διαιωνίζεται ένα καθεστώς ακυβερνησίας των ΟΤΑ και αυτό το γνωρίζουν καλύτερα από όλους οι ίδιοι οι λειτουργοί της τοπικής αυτοδιοίκησης. Γι’ αυτό και πολλοί από αυτούς, ανάμεσά τους και αρκετοί που προέρχονται από την Αξιωματική Αντιπολίτευση, στηρίζουν τις αλλαγές που προωθούμε σήμερα.

Με την ψήφιση, λοιπόν, του υπό συζήτηση νομοσχεδίου βάζουμε τέλος στο μοντέλο ακυβερνησίας που επέβαλε ο ΣΥΡΙΖΑ. Θυμίζω, ότι μία από τις πρώτες αλλαγές που κάναμε ήταν να δώσουμε αρμοδιότητες στην οικονομική επιτροπή των δήμων, έτσι ώστε να λυθούν τα χέρια των δημοτικών αρχών και να μπορέσουν να υλοποιήσουν αποφάσεις, προς την κατεύθυνση του προγράμματος για το οποίο τους επέλεξαν οι πολίτες, με την ψήφο τους στις εκλογές.

Κυρίες και κύριοι Βουλευτές, άκουσα με προσοχή τον εισηγητή του ΣΥΡΙΖΑ, για την σχέση της κυβέρνησης με την αυτοδιοίκηση και πράγματι μου δίνει την καλύτερη αφορμή ώστε να αναπτύξω το πλαίσιο μέσα στο οποίο έρχεται αυτός εκλογικός νόμος, αλλά και πώς συμπληρώνεται με τις επόμενες θεσμικές και οικονομικές παρεμβάσεις, που θα ακολουθήσουν.

Θα συμφωνήσω με τον εισηγητή του Κομμουνιστικού Κόμματος Ελλάδος, ότι το νομοσχέδιο αυτό είναι μόνο ένας κρίκος μιας μακράς αλυσίδας, όχι όμως αντιδραστικής όπως περιγράφηκε, αλλά δημοκρατικής, προοδευτικής και αναπτυξιακής. Η Ελλάδα μετά από μια δεκαετία οικονομικής κρίσης και 15 μήνες διαρκούς μάχης με την πανδημία του κορονοϊού, γυρίζει σελίδα.

Από την πρώτη στιγμή που η Κυβέρνηση του Κυριάκου Μητσοτάκη ανέλαβε την διακυβέρνηση της χώρας, προχωρήσαμε ταχύτατα στην υλοποίηση των προεκλογικών μας δεσμεύσεων για το χώρο της αυτοδιοίκησης. Έχουμε και το αποδεικνύουμε εμπράκτως, ένα δυναμικό εφαρμόσιμο συνεκτικό και ολοκληρωμένο στρατηγικό σχέδιο για τις περιφέρειες και τους δήμους. Σε τοπικό και περιφερειακό επίπεδο, η βελτίωση της καθημερινότητας των πολιτών εξαρτάται από τους πόρους που η κυβέρνηση και η αυτοδιοίκηση επενδύουν, ώστε πράγματι η ζωή των πολιτών να γίνει καλύτερη. Αυτοί οι πόροι, μετά από πολλά χρόνια είναι διαθέσιμοι, καθώς αφενός το πρόγραμμα Αντώνης Τρίτσης και αφετέρου το εθνικό σχέδιο ανάκαμψης, αθροίζουν πάνω από 5,5 δισεκατομμύρια ευρώ αποτελώντας ένα σύγχρονο Σχέδιο Μάρσαλ για την αυτοδιοίκηση, δίνοντας την ευκαιρία στους δήμους και τις περιφέρειες, να συμβάλουν δυναμικά στην επανεκκίνηση της εθνικής οικονομίας και αλλάζοντας παράλληλα, την όψη των τοπικών κοινωνιών.

Είναι χαρακτηριστικό ότι η πολυετής οικονομική κρίση είχε ως συνέπεια τη σημαντική μείωση των θεσμοθετημένων πόρων, των κεντρικών αυτοτελών πόρων, που προέρχονται από θεσμοθετημένες πηγές φορολογικών εσόδων, όπως ο φόρος εισοδήματος φυσικών και νομικών προσώπων ο Φ.Π.Α. και ο ΕΝΦΙΑ και αποδίδονται στους ΟΤΑ, προκειμένου να εξασφαλίζεται η οικονομική αυτοτέλεια της τοπικής αυτοδιοίκησης.

Ενδεικτικά από το 2011 έως σήμερα σε ό,τι αφορά τους δήμους της χώρας αποτυπώνεται μια σωρευτική μείωση της τάξης του 42% από περίπου 3,5 δισεκατομμύρια ευρώ, το 2011 σε 2 δισ., το 2020 σε 45 εκατομμύρια ευρώ . Αυτή η τάση συρρίκνωσης πλέον, αντιστρέφεται εντυπωσιακά και τα δύο μεγάλα προγράμματα τα οποία έχουμε στην διάθεσή μας, έρχονται να υπερκαλύψουν το έλλειμμα αυτό με πολλαπλασιαστικά μάλιστα, αναπτυξιακά οφέλη, την επόμενη πενταετία.

Το σημαντικό βήμα που κάνουμε με το νομοσχέδιο για την εκλογή τοπικών και περιφερειακών αρχών, λοιπόν, είναι ένα απαραίτητο βήμα που θα συνδυαστεί και με τα επόμενα βήματα που δρομολογούμε, προκειμένου να εξοπλίσουμε την αυτοδιοίκηση με όλα τα εργαλεία που χρειάζεται, για την εύρυθμη διαχείριση των τοπικών υποθέσεων και τελικά, τη βελτίωση της καθημερινότητας των πολιτών.

Πρώτον, στηρίζουμε τους δήμους για όσο διάστημα χρειαστεί. Την περασμένη χρονιά ενισχύσαμε τους δήμους, με κονδύλια ύψους 187,1 εκατομμύρια ευρώ, ενώ στα 50 εκατομμύρια ευρώ ανήλθε η έκτακτη χρηματοδότηση των προηγούμενων μηνών και σε συνεννόηση με το οικονομικό επιτελείο, θα συνδυάσουμε και θα συνδράμουμε ξανά τους πόρους που έχουμε στη διάθεσή μας και θα συνδράμουμε ξανά τους δήμους εντός του έτους, για να συνεχίσουν να στηρίζουν νοικοκυριά και επιχειρήσεις σε τοπικό επίπεδο.

Δεύτερον, επιταχύνουμε την υλοποίηση των αναπτυξιακών προγραμμάτων του Υπουργείου Εσωτερικών «Αντώνης Τρίτσης» και ΦΙΛΟΔΗΜΟΣ 2, εντάσσοντας συνεχώς νέα έργα, που συμβάλλουν στην ανάκαμψη της εθνικής μας οικονομίας και επιταχύνουν την περιφερειακή ανάπτυξη. Πρόκειται για Προγράμματα τα οποία χρηματοδοτούν την κατασκευή, αναβάθμιση ή συντήρηση επενδυτικών έργων και υποδομών τα οποία αλλάζουν την τοπική όψη και δημιουργούν χιλιάδες θέσεις εργασίας σε κάθε γωνιά της πατρίδας μας.

Τρίτον, έχουμε ξεκαθαρίσει πως είναι πρόθεσή μας να μεταφερθεί η είσπραξη του ΕΝΦΙΑ στην τοπική αυτοδιοίκηση, παράλληλα, με την αναμόρφωση των κεντρικών αυτοτελών πόρων, των χρημάτων δηλαδή που έχει αυτοδιοίκηση α΄ και β΄ βαθμού για να υλοποιήσει τον προϋπολογισμό της.

Όλα αυτά βέβαια, συνδέονται με τη βασική θεσμική αλλαγή που μας μένει ακόμη να κάνουμε στην αυτοδιοίκηση. Αναφέρομαι στο κεφάλαιο της πολυεπίπεδης διακυβέρνησης, δηλαδή της αποσαφήνισης των αρμοδιοτήτων μεταξύ του κεντρικού κράτους, των αποκεντρωμένων διοικήσεων, των περιφερειών και των δήμων.

Κύριε Ζαχαριάδη, δεν είπα ποτέ εγώ ότι θα φέρω στη συνέχεια νομοσχέδιο για την πολυεπίπεδη διακυβέρνηση. Είπαμε από την πρώτη στιγμή που αναλάβαμε την πολιτική ηγεσία που μας εμπιστεύθηκε ο πρωθυπουργός, μαζί με τον Μάκη Βορίδη, ότι έχουμε έναν κύκλο θεσμικών παρεμβάσεων που έχουμε να κλείσουμε. Ψηφίστηκε το νομοσχέδιο για τον ΑΣΕΠ, το νομοσχέδιο για τον εσωτερικό έλεγχο, ήρθε ενδιαμέσως το νομοσχέδιο για την άρση των περιορισμών για την ψήφο των Ελλήνων του εξωτερικού, έχουμε τον εκλογικό νόμο των ΟΤΑ, προχωρούμε στην ολοκλήρωση της διαβούλευσης για τα ζώα συντροφιάς. Αμέσως μετά από αυτό τον κύκλο, πολύ σύντομα δηλαδή, ξεκινάμε τη συζήτηση για την πολυεπίπεδη διακυβέρνηση, που χτίζεται πάνω στη συζήτηση που είχε προηγηθεί και πιστεύω, ότι θα ολοκληρωθεί γρήγορα.

Άρα, κάτι το οποίο δεν κάνατε εσείς τεσσεράμισι χρόνια, εμείς θα το κάνουμε. Όχι σε τεσσεράμισι μήνες που είμαστε τώρα, αλλά εντός του έτους.

Πράγματι, η εμβληματική μεταρρύθμιση της πολυεπίπεδης διακυβέρνησης είναι μια πραγματική καινοτομία, η οποία σε συνδυασμό με το νέο εκλογικό σύστημα και την κατάργηση της απλής αναλογικής αποσκοπεί στην ισχυροποίηση του θεσμού της αυτοδιοίκησης και ξεκαθαρίζω για μία ακόμη φορά, για μας η παραχώρηση επιπλέον αρμοδιοτήτων στην τοπική αυτοδιοίκηση χωρίς την μεταφορά των αναλογούντων πόρων είναι δώρον άδωρον.

Άρα, η μεταφορά αρμοδιοτήτων πηγαίνει χέρι χέρι με τη μεταφορά πόρων. Έτσι, θα μπει τέλος στο στρεβλό καθεστώς της επικάλυψης αρμοδιοτήτων, το οποίο δυστυχώς έχει διαμορφωθεί εδώ και δεκαετίες. Ένα καθεστώς που διαιωνίζει τον τραγέλαφο των ανευθυνοϋπεύθυνων που εμποδίζει την βελτίωση των παρεχόμενων υπηρεσιών σε κρίσιμους τομείς όπως είναι η υγεία και η παιδεία που ταλανίζει τους πολίτες και τα μέλη των τοπικών κοινωνιών και σε πολλές περιπτώσεις τους αφήνει απροστάτευτους ακόμη και απέναντι στα σοβαρά προβλήματα που προκαλούνται από επικίνδυνα καιρικά και φυσικά φαινόμενα.

Δεν είναι δυνατόν και ελπίζω ότι συμφωνούμε όλοι σε αυτό να συζητάμε εν έτει 2021 για το ποιος έχει λόγου χάριν την αρμοδιότητα για το κλάδεμα των δένδρων.

Εμείς, λοιπόν, είμαστε αποφασισμένοι να τα ξεκαθαρίσουμε όλα αυτά τα ζητήματα και αυτό κάνουμε ήδη. Η σημερινή Κυβέρνηση έχει αποδείξει ότι παρά τις κρίσεις ακόμη και σε πρωτοφανείς συνθήκες, όπως αυτές που προέκυψαν λόγω της πανδημίας, υλοποιεί τις δεσμεύσεις της και συνεχίζει τις μεταρρυθμίσεις. Αποτελεί στρατηγική επιλογή μας συνολικά της κυβέρνησης και ειδικότερα του Υπουργείου Εσωτερικών να προσφέρουμε στην τοπική αυτοδιοίκηση όλα τα απαιτούμενα αναπτυξιακά, θεσμικά και χρηματοδοτικά κίνητρα που θα της επιτρέψουν να αναβαθμίσει και να εκσυγχρονίσει τη λειτουργία της με στόχο πάντοτε να κάνουμε τη ζωή των πολιτών καλύτερη.

Εμείς, η κυβέρνηση της Νέας Δημοκρατίας, έχουμε αποδείξει ότι έχουμε και την βούληση και την δυνατότητα να υλοποιήσουμε καινοτόμες πολιτικές. Παρά τις κρίσεις και τις προκλήσεις που αντιμετωπίζουμε έχουμε αποδείξει ότι είμαστε σταθερά προσανατολισμένοι στην αρχή «πρώτα ο πολίτης».

Όπως έχει δηλώσει πολλές φορές ο Πρωθυπουργός, Κυριάκος Μητσοτάκης, η στρατηγική κατεύθυνση μας είναι σαφής και ξεκάθαρη. Θέλουμε ένα Δημόσιο το οποίο θα παρέχει αξιόπιστες, γρήγορες, διαφανείς και φιλικές υπηρεσίες στους πολίτες και θέλουμε μια αυτοδιοίκηση που δεν θα είναι ο φτωχός συγγενής του κράτους ή ένα απλό παρακολούθημα της κεντρικής διοίκησης, αλλά θα διαθέτει το κύρος, τους αναγκαίους πόρους και την απαιτούμενη ευελιξία, έτσι, ώστε, να γίνει η ζωή όλων των Ελλήνων καλύτερη σε όποια γωνιά της πατρίδας μας και αν ζουν. Όραμά μας είναι μια σύγχρονη τοπική αυτοδιοίκηση που θα λειτουργεί ως ισχυρός πυλώνας ανάπτυξης και κοινωνικής συνοχής. Μια αυτοδιοίκηση που μέσα από την σχέση εμπιστοσύνης και συνεργασίας με την κεντρική κυβέρνηση θα προσφέρει στους πολίτες ποιοτικές υπηρεσίες.

Πάνω σε αυτούς τους άξονες έχουμε οικοδομήσει το νέο εκλογικό νόμο για τους ΟΤΑ. Ενισχύουμε την κυβερνησιμότητα διότι, έτσι θα ενισχυθούν η αποτελεσματικότητα και η ταχύτητα ανταπόκρισης στις απαιτήσεις των πολιτών. Αλλάζουμε το χάρτη της τοπικής αυτοδιοίκησης διότι, θέλουμε να αλλάξουμε προς το καλύτερο την πατρίδα μας. Αγωνιζόμαστε ώστε τα οφέλη της οικονομικής και κοινωνικής ανάπτυξης να επιμεριστούν δίκαια σε όλους τους πολίτες σε κάθε γωνιά της χώρας χωρίς αποκλεισμούς και διακρίσεις.

Η ψήφιση του νομοσχεδίου για την εκλογή τοπικών και περιφερειακών αρχών αποτελεί άλλο ένα γενναίο και ουσιαστικό βήμα για να θέσουμε σε νέες βάσεις την τόσο κρίσιμη σχέση του κράτους με τους πολίτες. Μια σχέση που πρέπει να βασίζεται στη συνεργασία και όχι στην αντιπαλότητα, στην εμπιστοσύνη και όχι στη δυσπιστία, στη διαφάνεια και όχι στις υπόγειες συναλλαγές, στο αμοιβαίο συμφέρον και όχι στις διάφορες κοντόφθαλμες και περιχαρακωμένες σκοπιμότητες.

Το όραμά μας για την τοπική αυτοδιοίκηση για τις ξεχωριστές κατά τόπους Ελλάδες, στις οποίες ζει ο καθένας από εμάς, δείχνει τον δρόμο που οδηγεί στο όραμα της μεγάλης Ελλάδας στην οποία ζούμε όλοι και στην Ελλάδα αυτή, την πατρίδα που αξίζει να ζούμε, τον πρώτο λόγο έχουν η ασφάλεια, η ευημερία και η προκοπή του πολίτη όλων των Ελληνίδων και Ελλήνων τόσο σε τοπικό όσο και σε εθνικό επίπεδο.

Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Εμείς σας ευχαριστούμε, κύριε Υπουργέ και για την συνέπεια στο χρόνο.

Κυρίες και κύριοι συνάδελφοι, να ενημερώσω ότι οι δύο συνάδελφοι που δεν κατέστη δυνατό να μιλήσουν στη σημερινή συνεδρίαση θα προηγηθούν στη συζήτηση των άρθρων, ο κ. Λάππας και η κυρία Πούλου.

Με την αγόρευση του Αναπληρωτή Υπουργού Εσωτερικών, του κ. Πέτσα, ολοκληρώθηκε η επί της αρχής συζήτηση του νομοσχεδίου του Υπουργείου Εσωτερικών «Εκλογή Δημοτικών και Περιφερειακών Αρχών».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία-Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοδωρικάκος (Τάκης) Παναγιώτης, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη-Παπαδημητρίου ΄Αννα, Μελάς Ιωάννης, Μπούγας Ιωάννης, Πάτσης Ανδρέας, Τσαβδαρίδης Λάζαρος, Τσιγκρής ΄Αγγελος, Υψηλάντης Βασίλειος-Νικόλαος, Χαρακόπουλος Μάξιμος, Χιονίδης Σάββας, Ζαχαριάδης Κωνσταντίνος, Καλαματιανός Διονύσιος-Χαράλαμπος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Γιαννακοπούλου Κωνσταντίνα (Νάντια), Καστανίδης Χαράλαμπος, Λιακούλη Ευαγγελία, Εμμανουήλ Συντυχάκης, Κανέλλη Γαρυφαλλιά (Λιάνα), Μυλωνάκης Αντώνιος, Χήτας Κωνσταντίνος, Μπακαδήμα Φωτεινή.

Τέλος και περί ώρα 18.50΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**